Ayda Jebat jawab dakwaan tiket percuma konsert Blackpink
6 Mac 2023, 5:32 pm
PETALING JAYA – Penyanyi Ayda Jebat tampil mempertahankan diri selepas segelintir netizen menuduh dia bersikap hanya ‘menunggu’ tiket percuma untuk pergi konsert kumpulan K-pop popular, Blackpink baru-baru ini tanpa membelinya menggunakan wang sendiri.
Jelas Ayda, 32, sepatutnya dia datang ke konsert tersebut menggunakan tiket yang dibeli oleh suaminya, Nabil Mahir hujung tahun lalu sempena hadiah hari lahir awal untuknya.
Bagaimanapun pada saat-saat akhir, umpama bulan jatuh ke riba, Ayda menerima tiket percuma di bahagian VIP daripada aplikasi e-Wallet, Boost.
Namun penyanyi lagu Pencuri Hati itu tidak dapat mendedahkah alasan mengapa dia menerima hadiah istimewa tersebut, tetapi dipercayai ada kaitan dengan jalinan kerjasama bersama Boost tidak lama lagi.
“Kepada yang kata saya tunggu tiket percuma baru pergi! Aduh, suami saya belikan dah lama awak. Berusaha Nabil beli duduk depan laptop macam kalian.
“Kerusi bahagian VIP dah habis, dapat di kerusi CAT 1. Pun dah gembira! Hadiah hari lahir saya,” ceritanya.

Sambung Ayda, beberapa hari lalu sebelum konsert berlangsung, dia terkejut apabila menerima hadiah berupa tiket kerusi di bahagian VIP daripada Boost.
“Boost bagi hadiah kepada saya kerusi VIP. Sebab… okey ini nanti akan diumumkan. Tapi rezeki! Alhamdulillah,” katanya ringkas.
Disebabkan itu kata Ayda, tiket miliknya yang dibeli oleh Nabil dihadiahkan kepada kakak ipar dan anak buahnya.
Dalam perkongsian InstaStory bagi menjelaskan keadaan tersebut, Ayda turut memuat naik tangkap layar sebuah portal menulis tentang tiket konsert Blackpink yang dibeli Nabil pada November tahun lalu.
Menerusi laporan tersebut, Ayda teruja menerima hadiah hari lahir awal daripada suami tercinta memandangkan selama ini dia tidak pernah menghadiri sebarang penganjuran konsert.
Sejak semalam, hangat dalam gelanggang Twitter selepas terdapat segelintir netizen meluahkan rasa tidak puas hati dengan kehadiran beberapa artis tempatan ke konsert Blackpink menggunakan tiket percuma.
Selain Ayda, ramai selebriti tempatan lain tidak melepaskan peluang menyaksikan konsert gah kumpulan popular itu antaranya Mira Filzah, Puteri Aishah, Azira Shafinaz dan Mimi Lana.
Konsert Blackpink yang berlangsung pada Sabtu lalu di Stadium Nasional Bukit Jalil mengumpulkan seramai lebih 60,000 peminat menjadikan jumlah paling ramai sepanjang jelajah dunia kumpulan itu, Born Pink.- KOSMO! ONLINE


Kerajaan kaji keselamatan penggunaan media sosial di tempat kerja
Oleh EDDY AQMAL MOHAMED HAMIDI

6 Mac 2023, 5:06 pm
PUTRAJAYA – Cyber Security Malaysia (CSM) diminta untuk meneliti beberapa aspek penting berhubung isu keselamatan melibatkan penggunaan beberapa aplikasi media sosial di pejabat dan agensi-agensi kerajaan.
Menteri Komunikasi dan Digital, Ahmad Fahmi Fadzil berkata, beliau prihatin tentang isu penggunaan aplikasi seperti TikTok, Instagram, Facebook di tempat kerja yang secara tidak langsung berisiko mendedahkan perkara sensitif atau rahsia besar yang dibincangkan.
“Ini kerana kita tidak mahu berlaku apa-apa pelanggaran terhadap Akta Rahsia rasmi contohnya. Ada kalanya bila penjawat awam sedang bertugas, kita berdepan dengan keadaan yang mana dokumen yang kita pegang mungkin bersifat terkelas, jadi aspek keselamatan itu sangat penting.
“Kemudian, berkait lokasi itu dirakam, adakah ia dibenarkan atau tidak? Ini adalah antara beberapa perkara yang masih kita perlu teliti,” katanya selepas Majlis Perhimpunan Bulanan Kementerian Komunikasi dan Digital Bil. 2/2023 di sini hari ini.
Menurut Ahmad Fahmi, beliau percaya dalam masa terdekat selepas pihak CSM membuat penelitian dan mengadakan perbincangan di peringkat kementerian, ia akan diperluaskan ke kementerian-kementerian dan agensi lain dalam usaha menuju ke arah satu rangka kawal selia.
“Rangka kawal selia atau garis panduan ini adalah bertujuan untuk menjamin keselamatan aplikasi dan peranti-peranti yang diguna pakai oleh penjawat awam terutamanya anggota pentadbiran.

“Bagaimanapun, kita masih di tahap penelitian yang akan diikuti oleh beberapa siri perbincangan dan belum lagi di tahap untuk membuat apa-apa keputusan,”katanya.
Ujar beliau, proses tersebut masih panjang namun pihaknya mengambil maklum bahawa di sesetengah negara ada yang telah membuat keputusan dan kementeriannya telah diminta untuk mengkaji asas kepada keputusan yang dibuat itu.
“Kajian tersebut bukanlah untuk meniru tetapi agar ia lebih difahami sebab musabab pelaksanaannya dan sekiranya ada aspek yang terpakai dalam konteks Malaysia, maka kita perlu ambil tahu dan menyediakan opsyen-opsyen yang bersesuaian kelak,”jelas beliau. – KOSMO! ONLINE


Warga KKD diseru budayakan sikap ingin tahu masalah rakyat
Oleh EDDY AQMAL MOHAMED HAMIDI

6 Mac 2023, 5:25 pm
PUTRAJAYA – Warga Kementerian Komunikasi dan Digital (KKD) disarankan agar membudayakan sikap ingin tahu permasalahan yang dihadapi oleh rakyat di peringkat akar umbi di seluruh negara.
Menteri Komunikasi dan Digital, Ahmad Fahmi Fadzil berkata, beliau mahu warga kementeriannya menjadi ‘duta’ dalam mendekati dan mengenal pasti permasalahan dihadapi oleh rakyat di kawasan masing-masing agar ia dapat diselesaikan segera.
Ujar beliau, sikap ingin tahu masalah rakyat itu penting dan sekiranya ia berkait dengan isu yang diusahakan oleh kementerian tersebut maka perkara itu perlu diselesaikan dengan kadar segera.
“Sebagai contoh apabila kita pergi ke mana-mana, kita akan periksa sekiranya ada liputan talian telefon selain kelajuan internet.
“Dalam soal ini, kita minta warga KKD agar budayakan sikap ingin tahu masalah sedemikian (komunikasi) bermakna di mana sahaja kita berada kita akan periksa sendiri tahap talian tersebut,” katanya.
Beliau berkata demikian ketika ditemui pemberita pada Majlis Perhimpunan Bulanan Kementerian Komunikasi dan Digital Bil. 2/2023 di sini hari ini.

Ujar Ahmad Fahmi, sekiranya talian didapati tidak berapa elok, maka mereka perlu memaklumkan situasi tersebut dengan segera kepada pihak Suruhanjaya Komunikasi dan Multimedia (SKMM).
“Inisiatif ini kita tidak mahu ia dilaksanakan di kawasan-kawasan bandar sahaja tapi diperluaskan ke kawasan-kawasan luar bandar serta kampung-kampung dan lokasi yang terpencil.
“Warga KKD perlu turun sampai ke peringkat akar umbi untuk mengenal pasti masalah berkenaan agar ia dapat ditangani oleh pihak kementerian dalam usaha untuk memastikan rakyat dapat menikmati rangkaian komunikasi yang efektif dan berkesan,” ujarnya.
Tambah beliau, warga kementeriannya perlu mengambil inisiatif untuk tahu dahulu masalah yang berbangkit dan mengambil langkah penyelesaian dengan kadar segera sebelum rakyat membuat aduan tentang tiadanya rangkaian telekomunikasi atau jaringan internet di tempat mereka. – KOSMO! ONLINE


Guru JAIM bakal terima kenaikan ketara elaun bulanan
Oleh DIYANATUL ATIQAH ZAKARYA

6 Mac 2023, 5:02 pm
MELAKA – Seramai 375 guru tadika Jabatan Agama Islam Melaka (JAIM) akan menerima kenaikan elaun bulanan dalam masa terdekat di bawah peruntukan kerajaan negeri.
Pengarah JAIM, Datuk Che Sukri Che Mat berkata, pihaknya sedang melakukan persiapan akhir sebelum cadangan jumlah kenaikan tersebut dihantar kepada Ketua Menteri, Datuk Seri Sulaiman Md. Ali.
“Berita baik untuk para guru JAIM ini, kita sedang membuat persiapan akhir mengenai kenaikan elaun sebelum dihantar kepada kerajaan negeri.
“Mengenai jumlah kenaikan biarlah Ketua Menteri akan umumkan, apa yang boleh saya katakan ia kenaikan ketara, bukan gaji pokok tetapi elaun,” katanya.
Beliau berkata ketika ditemui pemberita pada program Majlis Amanat bersama guru tadika JAIM di Masjid Al-Azim di Jalan Bukit Palah, di sini, hari ini.
Jelasnya, ketika ini pihak JAIM mengguna pakai sistem skim khas seperti mana diamalkan bagi guru Kelas Agama dan Fardu Ain (KAFA) dengan bayaran kira-kira RM1,600 sebulan.

“Jadi elaun khas ini adalah amaun tambahan bagi skim khas yang diberikan kepada guru JAIM.
“Memang kalau boleh kita mahu kelulusan ini dibuat dalam masa terdekat sebelum menjelang Hari Raya Aidilfitri, namun ia tetap bergantung kepada keputusan kerajaan negeri,” katanya.
Tambahnya, JAIM mempunyai 71 buah tadika di seluruh negeri dengan jumlah murid seramai 3,479 murid. – KOSMO! ONLINE


Mayat pelajar tahfiz lemas ditemui 5km dari Pantai Kemayang
Oleh ROHANA MOHD. NAWI

6 Mac 2023, 5:00 pm
BACHOK – Selepas lebih 29 jam hilang, mayat seorang pelajar tahfiz, Ahmad Fadhullah Mohamad, 12, yang dikhuatiri lemas selepas terjatuh dari benteng penghadang ombak di Pantai Kemayang di sini dijumpai lima kilometer dari lokasi kejadian.
Mayat mangsa ditemui wanita berusia 28 tahun yang sedang berkelah di Pantai Senok, Tawang di sini pada pukul 1.40 tengah hari tadi.
Ketua Polis Daerah Bachok, Superintendan Mohamad Ismail Jamaluddin berkata, mayat mangsa dijumpai terdampar kira-kira 25 meter dari tepi Pantai Senok yang merupakan lokasi orang awam berkelah.
“Wanita itu meminta bantuan orang ramai untuk membantunya menarik mangsa ke tepi agar tidak dihanyutkan ombak. Mayat mangsa dicam abang iparnya yang turut ke lokasi penemuan mayat kanak-kanak itu,” katanya.
Mohamad Ismail memberitahu, mayat mangsa dibawa ke Hospital Raja Perempuan Zainab II untuk dibedah siasat. Operasi mencari dan menyelamat mangsa dihentikan pukul 3 petang tadi.
Kosmo! Online semalam melaporkan, seorang pelajar tahfiz dikhuatiri lemas selepas tergelincir sebelum terjatuh dari kawasan benteng penghadang ombak di Pantai Kemayang semasa melihat pemandangan air pasang di pantai tersebut.

Dalam kejadian kira-kira pukul 7.30 pagi itu, Ahmad Fadhullah hilang manakala kakak, Nurul Afiqah, 19, dan anak saudaranya, Muhamad Nabil Irfaan Ismail Mokhtar, 11, sempat diselamatkan oleh ahli keluarga mereka. – KOSMO! ONLINE


Berang dipanggil ‘ajumma’, wanita Korea Selatan tikam tiga orang
Oleh KOSMO!

6 Mac 2023, 5:17 pm
SEOUL  – Seorang wanita berusia 37 tahun yang dituduh mencederakan tiga orang menggunakan pisau di dalam sebuah kereta api bawah tanah memberitahu polis bahawa dia bertindak demikian kerana seseorang  memanggilnya dengan perkataan ‘ajumma’, lapor portal berita Korean Herald semalam.
Tertuduh yang identitinya dirahsiakan, didakwa mencederakan dua wanita berusia dalam lingkungan 60-an dan seorang lelaki berusia 50-an di dalam kereta api bawah tanah menuju ke Stesen Jukjeon di bandar Yongin, Wilayah Gyeonggi.
Menurut polis, ketika berada di dalam kereta api bawah tanah, tertuduh sedang bercakap melalui telefon apabila salah seorang daripada dua wanita itu meminta dia merendahkan suaranya dan memanggilnya ‘ajumma,’ sekali gus menyinggung perasaannya.
Walaupun perkataan, ‘ajumma’, adalah cara biasa untuk merujuk kepada golongan wanita pertengahan usia dan berasal daripada perkataan lebih sopan, ‘ajumeoni’, ia kini  membawa konotasi negatif dalam kalangan orang Korea.
Salah seorang mangsa tikamannya telah menjalani pembedahan walaupun tiada kecederaan yang membawa maut dilaporkan.
Pegawai polis telah meminta waran tangkap untuk tertuduh berdasarkan pertuduhan keganasan khas. Dia boleh dihukum penjara antara setahun hingga 10 tahun.

Membawa senjata tajam juga melanggar Perkara 42 Akta Keselamatan Kereta Api walaupun polis tidak meminta pertuduhan untuk kesalahan khusus itu.
Pada 2021, calon Datuk Bandar Seoul ketika itu, Ahn Cheol-soo daripada Parti Rakyat mendapat kecaman apabila merujuk lawannya, Park Young-sun sebagai ‘ajumma’. – Agensi


Pendaki ditemui selamat selepas lebih 12 jam hilang
Oleh ASLIZA MUSA

6 Mac 2023, 4:57 pm
TANJUNG MALIM – Seorang pendaki berusia 68 tahun yang dilaporkan hilang sejak semalam ketika melakukan aktiviti pendakian di Gunung Liang dekat sini, ditemukan dalam keadaan selamat.
Ketua Balai Bomba dan Penyelamat (BBP) Tanjung Malim, Mohd. Zaiful Fahmi Mohd. Nazari berkata, maklumat kejadian itu diterima semalam, pada pukul 6.58 petang.
Katanya, warga emas itu dijumpai pada pukul 10.19 pagi hari ini, pada jarak empat kilometer (KM) dari Pos Kawalan Bomba (PKB).
“Difahamkan, lelaki terbabit terpisah daripada dua rakannya ketika menuruni gunung. Mangsa telah menghubungi anaknya bagi memaklumkan lokasinya berada.
“Mangsa yang dalam keadaan keletihan diberikan rawatan awal dan dibantu keluar dari lokasi pendakian sebelum diserahkan kepada pihak ambulans untuk pemeriksaan lanjut,” katanya. – KOSMO! ONLINE


Mahkamah: Penggal kepala bapa, pengganggur kekal dihukum mati
Oleh NUZULSHAM SHAMSUDDIN

6 Mac 2023, 5:46 pm
PUTRAJAYA – Seorang penganggur kekal dihukum mati oleh Mahkamah Rayuan di sini hari ini kerana membunuh bapanya dengan memenggal kepala serta mengerat badan mangsa kepada enam bahagian dengan menggunakan parang, lima tahun lalu.
Keputusan sebulat suara itu dibuat panel tiga hakim yang diketuai Datuk Seri Kamaludin Md Said selepas menolak rayuan You Poh Khoon, 57, selaku perayu untuk mengetepikan sabitan dan hukuman yang dikenakan terhadapnya.
“Mahkamah mendapati sabitan dan hukuman oleh Mahkamah Tinggi (Ipoh) adalah selamat, rayuan perayu ditolak. Perayu masih ada peluang untuk merayu di Mahkamah Persekutuan,” kata Hakim Kamaludin.
Dua lagi panel yang turut bersidang ialah Datuk Hadhariah Syed Ismail dan Datuk Azman Abdullah.
Mengikut pertuduhan, Poh Khoon didakwa membunuh bapanya You Su Kim berumur 74 tahun (ketika kejadian) di sebuah rumah di Ipoh, Perak antara pukul 3 petang pada 8 Oktober hingga 10.30 pagi, 9 Oktober 2018.
Justeru pertuduhan dikemukakan mengikut Seksyen 302 Kanun Keseksaan yang memperuntukkan hukuman gantung sampai mati.

Untuk rekod, pada 24 Mei tahun lalu, Mahkamah Tinggi Ipoh menjatuhkan hukuman gantung sampai mati ke atas perayu selepas didapati bersalah atas pertuduhan membunuh bapanya.
Sebelum ini, media melaporkan lelaki berkenaan membunuh bapanya dengan memenggal kepala dan mengerat badan mangsa kepada enam bahagian selepas berang ditegur ketika menghisap dadah di dalam rumah mereka.
Kepala warga emas itu kemudian ditanam di belakang rumah mereka, manakala bahagian badan pula dibuang ke lubang pembentungan sedalam 1.52 meter.
Dalam prosiding hari ini Poh Khoon diwakili peguam Amir Faliq Mohamad Jamil manakala pendakwaan selaku responden diwakili Timbalan Pendakwa Raya Muhammad Azmi Mashud. – KOSMO! ONLINE


Pemilik kenderaan mewah halang laluan pejalan kaki
Oleh KOSMO!

6 Mac 2023, 4:32 pm
PETALING JAYA – Seorang pengguna berang laluan pejalan kaki dihalang oleh sebuah kenderaan mewah yang diletakkan secara haram di sekitar taman Kuala Lumpur City Centre (KLCC).
Menurut ciapan oleh @monkeydisease kelihatan kenderaan pelbagai guna jenis Toyota Alphard tersebut diletakkan di atas lintasan laluan pejalan kaki sehingga menyebabkan pengguna terpaksa menggunakan laluan jalan raya.
“Kereta mewah nombor plate J*** tetapi tiada duit nak letakkan kereta di tempat parkir yang sepatutnya.
“Saya perlu lalu di jalan raya bersama anak yang berada dalam kereta sorong. Kalau saya bawa kerusi roda pula bagaimana?
“Saya harap kewangan mereka menjadi lebih baik supaya boleh meletak kereta dengan selesa di tempat letak kereta dan supaya pejalan kaki dapat kembali ke laluan mereka,” ciapnya.
Sehingga kini ciapannya telah mendapat 959 perkongsian dan 1,352 tanda suka.

Tinjauan Kosmo! di ruangan komen mendapati ramai mengecam pemilik kenderaan terbabit yang menyusahkan pengguna laluan pejalan kaki.
“Mungkin orang kaya tidak letak kereta di parkir lot, sebab mereka mampu bayar saman,” komen Akmal.
“Sama macam kawasan kondominium saya. Mereka mampu beli rumah tetapi tidak mampu beli tempat letak kereta. Balik dari kerja mesti semuanya kereta import diletakkan di tepi jalan,” komen pengguna yang lain pula. – KOSMO! ONLINE


Pelaburan Amazon, Tesla tingkat kemahiran kerja tempatan
Oleh KHAIRUL MOHD. ALI

6 Mac 2023, 3:57 pm
JOHOR BAHRU – Pelaburan syarikat asing berjenama global seperti Amazon Web Services (Amazon) dan Tesla berupaya meningkatkan kemahiran tenaga kerja tempatan apabila turut menawarkan peluang pekerjaan berkualiti tinggi.
Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz berkata, kemasukan pelaburan dua syarikat gergasi itu turut memberi limpahan ekonomi kepada kawasan setempat serta industri rangkaian.
“Amazon telah beri komitmen untuk membuat pelaburan berjumlah RM25.5 bilion sehingga tahun 2037 terutamanya dari segi infrastruktur digital dan pusat data. Ini akan mewujudkan pekerjaan berkualiti tinggi dan juga limpahan ekonomi kepada negara.
“Sementara itu, pelaburan Tesla pula adalah dibantu dengan kekuatan ekosistem sektor elektrik dan elektronik (E&E) dalam negara dan juga hakikat Malaysia merupakan pengeluar konduktor ketujuh dunia yang sekaligus menyokong kepada teknologi pembuatan kenderaan elektrik (EV).
“Oleh itu, kerajaan melihat kedua-dua pelaburan ini sebagai pelaburan yang sangat positif kepada negara ekoran limpahan ekonomi yang akan dihasilkan kelak,” katanya.
Beliau berkata demikian dalam sidang akhbar selepas melancarkan Anugerah Kecemerlangan Industri (AKI) 2024 di Pelabuhan Johor, Pasir Gudang, di sini hari ini.

Turut hadir, Pengerusi Jawatankuasa Pelaburan, Perdagangan dan Hal Ehwal Pengguna Johor, Lee Ting Han dan Pengerusi Johor Port Berhad, Tan Sri Che Khalib Mohamad Noh.
Sementara itu, Tengku Zafrul turut memberitahu Malaysia khususnya Johor terus menunjukkan trend pelaburan positif sepanjang tahun ini khususnya daripada segi eksport dan pelaburan langsung asing (FDI).
Dalam pada itu, beliau turut memberitahu, Lembaga Pembangunan Pelaburan Malaysia (MIDA) akan membentangkan laporan hasil pelaburan negara pada 8 Mac ini. -KOSMO! ONLINE


JBPM Terengganu mohon balai bomba Pulau Redang, Pulau Perhentian
Oleh TENGKU DANISH BAHRI TENGKU YUSOFF

6 Mac 2023, 4:09 pm
KUALA TERENGGANU – Jabatan Bomba dan Penyelamat Malaysia (JBPM) Terengganu telah memohon untuk membina balai bomba kekal di Pulau Redang, Kuala Nerus dan Pulau Perhentian, Besut.
Pengarah JBPM negeri, Hassan ‘As’ari Omar, berkata, tapak yang bersesuaian untuk pembinaan sebuah balai bomba gred D dengan anggaran kos RM5 juta telah dikenalpasti di kedua-dua pulau peranginan tersebut.
Beliau berkata, kedua-dua pulau berkenaan memiliki kepadatan penduduk yang meningkatkan risiko berlakunya kebakaran.
“Buat masa ini, kita bergantung dengan pasukan bomba sukarelawan (PBS) sekiranya berlaku sebarang bencana di Pulau Redang dan Perhentian.
“JBPM negeri sudah menghantar permohonan kepada Pejabat Daerah Kuala Nerus dan Besut,” katanya ketika ditemui pada Perhimpunan Tahunan JBPM Terengganu di sini hari ini.
Hassan ‘As’ari berkata, beliau difahamkan permohonan tersebut sudah berada dalam pengetahuan pihak berwajib untuk proses penilaian sebelum diluluskan tidak lama lagi.

Beliau berkata, JBPM Terengganu sentiasa memandang serius isu kebakaran di lokasi terpencil dan sukar diakses seperti pulau. – KOSMO! ONLINE


8 Mei sebutan kes wanita bunuh pemandu e-hailing di Tawau
Oleh IVAN AMIRUL

6 Mac 2023, 4:22 pm
TAWAU – Mahkamah Majistret di sini menetapkan 8 Mei ini untuk sebutan semula kes melibatkan seorang wanita yang didakwa membunuh pemandu e-hailing pada Januari lalu.
Permohonan tarikh sebutan baharu itu dikemukakan Timbalan Pendakwa Raya, Khairul Azreem Mamat, Rohaiza Abdul Rahman dan Mohammad Fakhrurazzi Ahmad Salim di hadapan Majistret Leona Dominic Mojiliu hari ini.
Pihak Pendakwaan memohon kes tersebut ditangguhkan bagi melengkapkan semua dokumen selain masih menunggu laporan kimia serta laporan pakar sebelum kes dipindahkan ke Mahkamah Tinggi.
Pada 30 Januari lalu, Nurima Juli, 33, didakwa atas pertuduhan membunuh mangsa, Nurman Bakaratu, 61, yang merupakan pemandu e-hailing.
Kejadian berlaku berhampiran kawasan ladang kelapa sawit di Jalan Anjur Juara, Jalan Apas Batu 5, di sini pada pukul 7.30 malam hingga 10.30 malam, 13 Januari lalu.
Pertuduhan dibuat mengikut Seksyen 302 Kanun Keseksaan dibaca bersama Seksyen 34 Kanun sama yang membawa hukuman mati jika sabit kesalahan.

Selain Nurimah, enam anggota polis termasuk seorang awam turut didakwa atas kes sama pada 8 Februari lalu manakala pegawai kanan polis, Datuk Mat Zaki Md. Zain, 58, didakwa bersubahat dengan enam tertuduh itu membunuh Nurman di tempat dan waktu sama. – KOSMO! ONLINE


Tiga polis cedera kejar dua penagih dadah
Oleh DIYANATUL ATIQAH ZAKARYA

6 Mac 2023, 4:02 pm
MELAKA – Tiga anggota polis cedera dalam aksi mengejar dua suspek lelaki dipercayai penagih dadah yang melarikan diri sejauh kira-kira 500 meter dalam kejadian di Banda Hilir, di sini, awal pagi semalam.
Ketua Polis Daerah Melaka Tengah, Asisten Komisioner Christopher Patit berkata, kedua-dua suspek berusia 33 dan 37 tahun itu bagaimanapun berjaya diberkas, manakala anggota terlibat mengalami kecederaan ringan di kaki dan tangan akibat pergelutan.
Katanya, kejadian berlaku selepas sepasukan lima anggota dari Bahagian Siasatan Jenayah Narkotik (BSJN) Daerah Melaka Tengah menahan kereta dipandu suspek pada pukul 11.30 malam di hadapan Hospital Pakar Putra dekat sini.
“Suspek bagaimanapun enggan keluar daripada kenderaan jenis Honda dinaiki, namun polis berjaya menggari suspek menerusi tingkap yang dibuka.
“Pintu kereta mereka bagaimanapun tidak dapat dibuka kerana telah tersepit dengan kenderaan polis dan suspek bertindak agresif sehingga berlaku pergelutan sebelum melanggar motokar polis serta orang awam bagi meloloskan diri,” katanya.
Beliau berkata demikian dalam satu kenyataan akhbar dikeluarkan di sini, semalam.

Mengulas lanjut beliau berkata, pasukan polis telah mengejar suspek yang melarikan diri ke Kampung Bukit Cina sebelum berjaya memberkasnya di hadapan sebuah hotel di Jalan Bendahara.
“Suspek turut melanggar beberapa buah kenderaan lain di sekitar hotel itu dan kedua-dua mereka berjaya diberkas anggota BSJN, Unit Rondaan Bermotosikal (URB) dan Cawangan Pencegahan Jenayah Melaka Tengah.
“Hasil pemeriksaan polis menemui 12 peket plastik lutsinar berisi bahan disyaki syabu (51.43 gram), peket lutsinar dipercayai heroin (30.69 gram) dan balutan plastik berisi daun kering disyaki ganja (1.23 gram),” katanya.
Ujarnya, suspek mengakui kesemua dadah yang dirampas adalah milik mereka dan mendakwa mengambil bekalan itu pada Jumaat lalu daripada seorang pengedar di Batu Berendam.
Katanya, saringan ujian air kencing terhadap kedua-duanya didapati positif dadah jenis methamphetamine dan kini suspek direman selama tujuh hari bagi membantu siasatan di bawah Seksyen 39B/15(1)(a) Akta Dadah Berbahaya 1952. – KOSMO! ONLINE


Banjir: Petugas JKM mencukupi
Oleh ADNAN IBRAHIM

6 Mac 2023, 3:48 pm
BATU PAHAT – Kakitangan Jabatan Kebajikan Masyarakat (JKM) di negeri-negeri terjejas banjir mencukupi dan masih mampu melaksanakan tugas walaupun bah yang berlaku agak luar biasa terutama di Johor.
Menteri Pembangunan Wanita, Keluarga dan Masyarakat, Datuk Seri Nancy Shukri berkata, tiada tambahan petugas JKM ditempatkan, tetapi sekiranya perlu pihaknya akan memberikan maklum balas.
Katanya, setakat hari ini seramai 415 petugas JKM dan 600 sukarelawan ditempatkan di negeri terjejas banjir seluruh negara.
“Tiada tambahan petugas dan akan ditambah ikut keperluan. Tiada hujan lagi, banjir termenung. Tetapi jika perlukan kita akan usahakan.
“Kita ada sumber dari negeri-negeri lain seperti Negeri Sembilan, Melaka dan Pahang,” katanya selepas melawat mangsa banjir di Pusat Pemindahan Sementara (PPS) Sekolah Kebangsaan (SK) Kota Dalam di sini, hari ini.
Jelas Nancy, hasil pemerhatiannya di PPS beberapa negeri seperti di Kelantan, Pahang dan Johor sebelum ini adalah bersih, selamat dan tiada bau yang tidak menyenangkan.

Ujarnya lagi, petugas JKM juga menyediakan aktiviti kepada penghuni PPS termasuk aktiviti mewarna untuk kanak-kanak agar mereka tidak tertekan tinggal di PPS.-KOSMO! ONLINE


Seniman hantar dua pasukan sertai program DIYC
Oleh NUR AL-FAIRUZA SYARFA NOR SAIDI

6 Mac 2023, 4:30 pm
KUALA LUMPUR – Persatuan Seniman Malaysia (Seniman) terus proaktif dalam menggalakkan ahlinya mencungkil kebolehan diri selain mengembangkan bakat bagi meneroka lebih banyak potensi pendapatan.
Presidennya, Zed Zaidi melihat perniagaan sebagai antara ruang untuk mempertingkatkan diri membuatkan persatuan memberi galakan kepada ahli menyertai program atau pertandingan berkaitan bagi menimba ilmu.
Katanya, antara penyertaan terkini adalah menerusi program Businesses Plan Challenge anjuran Pertubuhan Diversity and Inclusion Movement by The Youth (DIYC) yang memerlukan setiap pasukan tampil dengan pelan bisnes berpotensi tinggi.
“Selain membuka ruang kepada kelompok sasaran mengikuti seminar atau mencari pengalaman, untuk golongan muda pula kita bagi dorongan menyertai program berkaitan bisnes.
“Terbaharu, Seniman menghantar dua kumpulan membabitkan lapan peserta bawah usia 39 tahun yang juga ahli persatuan ini seperti disyaratkan penganjur untuk tampil bersama idea pelan bisnes hebat.
“Mereka akan bersaing dengan penuntut institusi pengajian tinggi (IPT) awam dan swasta serta belia NGO dalam pertandingan yang turut menggilap keupayaan menggali potensi diri dalam bidang perniagaan,” katanya kepada Kosmo! Online ketika ditemui pada sidang media Businesses Plan Challenge, baru-baru ini.

Program yang diadakan dengan kerjasama Majlis Belia Malaysia, Seniman, Pertubuhan Aspirasi Karisma, UniKL, Belia Karisma Jauhar dan Next Gen Malaysia (CILT) menawarkan hadiah wang tunai mencecah RM32,000.
Sementara itu, Pengarah Program 1 DIYC Movement, Rehhahn Tudball berkata, pihaknya mencari kumpulan terbaik dalam merangka strategi serta mampu tampil dengan pelan perniagaan berpotensi tinggi untuk diperkembangkan.
“DIYC Movement secara kolektif percaya ramai peserta sedia merebut peluang untuk tampil dengan pelan perniagaan jitu yang melayakkan mereka membawa pulang ganjaran wang tunai,” katanya.
Selebriti dan perunding perniagaan berpengalaman popular, Nazril Idrus dipilih sebagai ketua juri dibantu pelakon Sazzy Falak dan Ninie Chong dalam memilih kumpulan terbaik.
Kehadiran agensi dan industri perniagaan di peringkat akhir juga membolehkan para peserta mendapat peluang kepercayaan mengembangkan idea perniagaan mereka.
Sebanyak 30 kumpulan bakal bertarung di peringkat akhir yang berlangsung di Hotel Sunway, Iskandar Puteri Johor pada 13 dan 14 Mac ini.
Acara kemuncak yang dikendalikan Izzue Islam dan Sazzy tersebut turut dimeriahkan dengan persembahan istimewa daripada Ratu Rock Ella.
Hadiah pertama membabitkan kategori IPTA dan IPTS layak membawa pulang RM15,000, manakala naib juara menerima RM10,000 dan pemenang ketiga meraih wang tunai RM5,000.
Begitupun, dua lagi pemenang hadiah sagu hati tidak pulang dengan tangan kosong apabila bakal diberikan ganjaran sebanyak RM1,000.
Setiap pemenang turut menerima plak penghargaan serta sijil penyertaan. – KOSMO! ONLINE


Mahkamah: Laundry kecil, mana logik saya dera Bella – Siti Bainun
Oleh NUZULSHAM SHAMSUDDIN

6 Mac 2023, 3:58 pm
KUALA LUMPUR – Pengasas Rumah Bonda, Siti Bainun Ahd Razali memberitahu Mahkamah Tinggi di sini dia tidak pernah mendera remaja perempuan sindrom Down, Bella dalam ruang dobi (laundry) di kondominium di Wangsa Maju dua tahun lalu.
Siti Bainun, 31, berkata, adalah tidak masuk akal dia mendera Bella apabila ruang itu terlalu sempit selain tidak masuk akal untuk dia berbuat demikian bersama dua lagi penghuni.
Semasa pemeriksaan semula oleh peguam Mohammad Farhan Maaruf, Siti Bainun memaklumkan, apa yang diceritakan saksi semasa di peringkat pendakwaan bahawa dia mendera Bella adalah satu tuduhan.
Mohammad Farhan: Sebelum ini pihak pendakwaan mengatakan ruang laundry sebenarnya besar, tapi puan tidak bersetuju. Kenapa puan tidak bersetuju?
Siti Bainun: Saya tidak setuju sebab selalunya yang masuk dekat ruang itu kalau beli barang dapur, hanya saya dan Yasmin saja sudah tak boleh (muat). Saya dan Yasmin boleh duduk untuk susun barang saja, tapi mustahil untuk saya dan Yasmin, Aida termasuk Bella berdiri untuk dera Bella. Ia sangat tidak mungkin dan saya tidak nampak logiknya. Tiada apa-apa yang berlaku sebab saya dan Yasmin pun sudah tak boleh masuk. Laundry memang kecil dan tidak muat kerana ada almari di bahagian kiri yang sudah mengambil ruang hampir dua kaki.
Pada April tahun lalu, saksi pendakwaan kelima, Yasmin Nahar Mahmood, 19, memberitahu mahkamah Siti Bainun mendera Bella setiap hari selama hampir empat bulan.

Saksi itu dilapor berkata, dia dan Aida turut diarahkan oleh Siti Bainun untuk memukul Bella.
Sebelum itu, pada 13 April tahun sama, Hakim Mahkamah Sesyen Izralizam Sanusi, pihak pendakwaan dan pembelaan pernah melawat kondominium tempat kejadian mangsa didakwa dianiaya dan diabaikan.
Sementara itu, dalam prosiding sama, Siti Bainun turut berkata, Yasmin tidak pernah dilayan seperti ‘hamba abdi’ dan pilih kasih, malah remaja itu sentiasa diberi layanan sama seperti anak-anak jagaanya termasuk sambutan hari jadi.
Perbicaraan bela diri bersambung esok.
Siti Bainun, 31, didakwa mengabai dan menganiaya remaja perempuan sindrom Down berusia 13 tahun itu, sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.
Pendakwaan dikemukakan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya. – KOSMO! ONLINE


400 penduduk hilang tempat tinggal, kebakaran babit 90 rumah di Sandakan
Oleh IVAN AMIRUL

6 Mac 2023, 3:45 pm
SANDAKAN – Kira-kira 400 penduduk hilang tempat tinggal selepas lebih 90 rumah di perkampungan atas air di Kampung Cenderamata, Batu Sapi musnah terbakar pagi tadi.
Ketua Polis Daerah Sandakan, Asisten Komisioner Abdul Fuad Abdul Malek berkata, kebakaran dipercayai bermula dari sebuah rumah sebelum merebak dengan cepat sehingga memusnahkan puluhan lagi rumah yang terletak berhampiran dalam kejadian kira-kira pukul 3 pagi berkenaan.
“Kebakaran tidak membabitkan kemalangan jiwa atau kecederaan. Api berjaya dipadamkan sepenuhnya pada pukul 7.48 pagi.
“Semua mangsa ditempatkan di Pusat Pemindahan Sementara (PPS) Dewan Projek Perumahan Rakyat (PPR) Lupak Meluas, Batu Sapi,” katanya.
Mengulas lanjut, Abdul Fuad menyatakan punca kejadian dan anggaran kerugian masih dalam siasatan. – KOSMO! ONLINE


YGMB santuni mangsa banjir Johor
Oleh FARAHWAHIDA AHMAD

6 Mac 2023, 4:15 pm
SEGAMAT – Yayasan Guru Malaysia Berhad (YGMB) menyumbang keperluan asas dan persekolahan bernilai RM20,000 kepada mangsa banjir di Pusat Pemindahan Sementara (PPS) Sekolah Kebangsaan (SK) Seri Bali, Chaah, di sini.
Pengerusinya, Aminudin Adam berkata, pihaknya mengambil inisiatif untuk memberi bantuan segera dengan menghantar sumbangan berbentuk barangan keperluan asas termasuk makanan kepada mangsa bah  di PPS tersebut.
“Ekoran banjir yang menimpa Johor, kami turut berasa terkesan apabila lebih 40,000 mangsa terlibat. Keutamaan misi ini untuk meringankan beban guru dan keluarga yang terlibat.
“Bantuan ini juga merupakan sebahagian daripada tanggungjawab sosial korporat (CSR) YGMB dalam usaha memelihara kebajikan warga pendidik,” katanya ketika ditemui di SK Seri Bali, hari ini.
Bantuan bencana banjir itu disampaikan Aminudin kepada Menteri Pendidikan, Fahdlina Sidek untuk diserahkan kepada keluarga terlibat dengan banjir yang dipindahkan ke PPS tersebut.
Antara barangan keperluan asas yang disumbangkan ialah tepung, gula, kopi, sardin, kicap, susu, biskut, lampin pakai buang bayi dan dewasa, tuala wanita, ubat gigi, minyak masak, sos tomato dan cili, alat tulis, beg sekolah, pakai sekolah dan kasut.- KOSMO! ONLINE


Dewan Rakyat: 64,253 ‘potholes’ ditampal dalam 24 jam
Oleh AHMAD SHAHERMAN SHAMSURI

6 Mac 2023, 3:38 pm
KUALA LUMPUR – Sebanyak 7,700 potholes (jalan berlubang) di seluruh semenanjung Malaysia ditampal dalam tempoh 24 jam selepas penemuan atau menerusi aduan kerosakan bermula Januari hingga Disember lalu.
Timbalan Menteri Kerja Raya, Datuk Seri Abdul Rahman Mohamad berkata, bagi Sabah, Sarawak dan Wilayah Persekutuan Labuan pula, jumlah yang ditampal dalam tempoh sama adalah 56,553.
Pencapaian itu adalah sebahagian daripada Program Aku Janji Sifar Lubang bermula pada 3 Julai 2020 antara Kementerian Kerja Raya, Jabatan Kerja Raya (JKR) dan syarikat konsesi bagi memantau kerosakan jalan raya.
“Melalui program ‘zero potholes’ ini, kerja-kerja penampalan jalan berlubang akan dilaksanakan dalam masa 24 jam daripada penemuan atau aduan kerosakan.
“Selain itu, bagi memantau kualiti tampalan pothole, JKR juga melaksanakan Audit Tampalan Potholes bagi memastikan ia dibuat mengikut spesifikasi yang ditetapkan,” katanya di Dewan Rakyat hari ini.
Beliau berkata demikian menjawab pertanyaan Rodiyah Sapiee (GPS-Batang Sadong) yang meminta Menteri Kerja Raya menyatakan pencapaian terkini pelaksanaan dasar ‘zero potholes’ yang dilaksanakan kementerian.

Bagaimanapun, Abdul Rahman berkata, hanya 431 pothole tidak dapat ditampal dalam tempoh 24 jam dengan peratusan pencapaian keseluruhan adalah 99.24 peratus.
“Lokasi yang tidak dapat ditampal dalam tempoh 24 jam adalah di Bintulu, Sarawak yang melibatkan kerosakan dari Jalan Simpang Bakun ke Empangan Bakun disebabkan kenderaan lebih muatan.
“Kerosakan tetap berlaku walaupun kerja-kerja pembaikan dilaksanakan. Satu penyelesaian menyeluruh perlu melibatkan semua pihak terutamanya pihak termasuk Kementerian Pengangkutan dalam mencari penyelesaian kepada penggunaan kenderaan lebih muatan,” ujarnya.-KOSMO! ONLINE


Logo rahsia beruang pada coklat Toblerone
Oleh KOSMO

7 Mac 2023, 9:34 pm
CHICAGO, ILLINOIS – Sebilangan peminat coklat Toblerone terkejut apabila mengesan simbol tersembunyi dalam logo jenama coklat itu yang selama ini tidak pernah disedari, lapor akhbar The Sun semalam.
Menerusi hantaran di media sosial, beberapa pengguna memberitahu bahawa mereka baru menyedari terdapat gambar seekor beruang pada logo Gunung Matterhorn di bahagian tepi coklat berbentuk piramid itu.
Mereka turut membuat spekulasi bahawa gambar beruang itu akan turut ‘hilang’ selepas logo gunung tersebut dihapuskan.
“Saya telah memakan coklat Toblerone selama separuh abad, namun hari ini saya baru sedar bahawa bukan sekadar Gunung Matterhorn, logo itu turut mempunyai gambar beruang,” kata seorang pengguna.
Sejak 1908, Toblerone telah dihasilkan di ibu negara Switzerland, Bern, di mana beruang sering ditemui di atas Gunung Matterhorn.
Pemilik jenama coklat itu yang berpangkalan di Amerika Syarikat, Mondelez, semalam mengumumkan imej gunung itu akan dihapuskan pada logonya, dan akan digantikan dengan gambar puncak alpine yang lebih generik.

Syarikat tersebut pada tahun lalu mengumumkan rancangan untuk memindahkan proses penghasilan coklat itu dari Switzerland ke Bratislava, yang merupakan ibu negara Slovakia.
Keputusan berkaitan pertukaran logo itu adalah sejajar dengan undang-undang Switzerland yang melindungi item  yang didakwa berasal dari negara tersebut di bawah Akta Swissness. – Agensi


Anwar yakin Kerajaan Perpaduan kekal hingga habis penggal
Oleh AMREE AHMAD

7 Mac 2023, 8:12 pm
PUTRAJAYA – Perdana Menteri, Datuk Seri Anwar Ibrahim dalam nada cukup optimis menyuarakan keyakinan bahawa Kerajaan Perpaduan yang dipimpinnya tidak tumbang.
Malahan, beliau turut percaya, kerajaan yang disertai empat blok dan tiga parti kecil itu boleh kekal bertahan sehingga tempoh penggalnya tamat pada 3 Disember 2027 kelak.
“Saya yakin kerjasama ini (Kerajaan Perpaduan) akan bertahan sehingga habis penggal dan tidak terjejas dengan apa sahaja yang dikatakan oleh pemimpin Pas itu,” katanya.
Beliau berkata demikian ketika berucap menyampaikan ucaptama pada Sesi Interaksi Bersama-sama Ketua-ketua Perwakilan Diplomatik Malaysia Secara Maya, di sini hari ini.
Semalam, Presiden Pas, Tan Sri Abdul Hadi Awang ketika ditemui pemberita di Parlimen mendakwa bahawa Kerajaan Perpaduan akan ‘tumbang’ sendiri dalam masa terdekat.
Bahkan beliau menyifatkan usaha pembangkang untuk menumbangkan kerajaan Anwar adalah dibolehkan kerana negara ini mengamalkan sistem demokrasi berperlembagaan.

Mengulas lebih lanjut, Anwar turut mengulangi pendirian mengenai kekukuhan Kerajaan Perpaduan dan menganggap pandangan pihak luar sebagai bermotifkan agenda politik.
“Ia (kenyataan pemimpin blok lawan tersebut) tidak lebih hanya berbentuk retorik politik,” tegasnya yang melahirkan kepercayaan bahawa ramalan kejatuhan beliau tidak berasas.- KOSMO! ONLINE


Ini masalah privasi keluarga, jangan masuk campur – Musa Hassan
Oleh AZMI NORDIN

7 Mac 2023, 8:52 pm
PETALING JAYA – Bekas ketua polis negara, Tan Sri Musa Hassan menggesa orang ramai untuk menghormati privasinya.
Musa berkata demikian dalam satu ciapan di Twitter selepas tersebar klip video memaparkan seorang lelaki menyerupai dirinya berbalah dengan seorang wanita di dalam sebuah rumah.
“Ini adalah masalah privasi keluarga. Jangan ada yang masuk campur.
“Jika ada yang membuat spekulasi akan berhadapan dengan tindakan undang-undang,” katanya dalam satu ciapan di Twitter.
Terdahulu, tiga klip video berdurasi sembilan saat, 56 saat, dan 10 saat dimuat naik pengguna Twitter memaparkan pertelingkahan antara sepasang suami isteri yang turut disaksikan seorang kanak-kanak dalam rakaman itu. – KOSMO! ONLINE


Polis panggil anak bilionair dituduh gigit kemaluan wanita
Oleh KOSMO!

7 Mac 2023, 10:37 pm
BANGKOK – Polis di Nonthaburi, tengah Thailand, memanggil anak lelaki kepada seorang bilionair Chiang Mai untuk berdepan dakwaan oleh seorang wanita yang dia kenali dalam aplikasi temu janji bahawa suspek menyerang dan menggigit wanita berkenaan semasa hubungan seks serta memaksa mangsa memindahkan wang ke dalam akaun banknya, lapor laman berita Thaiger hari ini
Kelmarin, mangsa yang berusia 28 tahun dan hanya  dikenali sebagai A iaitu seorang pekerja pejabat, pergi ke Balai Polis Rattanathibet di Nonthaburi untuk memfailkan aduan terhadap lelaki berketurunan India-Amerika bernama Khittiphot.
Mangsa tiba di balai polis berkenaan dengan banyak kesan lebam pada badannya.
A berkata bahawa dia mengenali Khittiphot cuma selama lima hari selepas berkenalan melalui aplikasi temu janji pada 1 Mac lepas
Kata mangsa, Khittiphot memukul dan menggigit kemaluannya semasa mereka bersetubuh, menyebabkan dia kesakitan dan badannya lebam-lebam.
Menurut A, suspek turut menghina dan menggigit jari, kemaluan serta mukanya.

Dia mengugut mangsa supaya memindahkan wang beribu-ribu baht ke dalam akaun banknya, kata A kepada polis.
Khittiphot yang memiliki ibu berketurunan Amerika, merupakan anak lelaki kepada seorang bilionair perhotelan terkenal di Chiang Mai, demikian menurut akhbar DailyNews.
Superintendan Balai Polis Rattanathibet, Kolonel Polis Thanamet Wichitjariya berkata, dia mendapat panggilan daripada A menyatakan bahawa mangsa telah diserang. Justeru , dia menghantar anggota-anggotanya ke kondominium A.
Polis menemui A dan Khittiphot bertengkar di luar kondominium pengadu dan mengasingkan mereka.Polis bertanya A sama ada dia mahu membuat laporan polis namun, mangsa berkata bahawa waktu tersebut tidak sesuai baginya.
A kemudian meminta polis mengusir suspek dari kondominium itu sehingga dia  bersedia untuk membuat aduan.
Justeru , polis meminta Khittiphot supaya beredar.
Mangsa membuat laporan polis terhadap anak lelaki bilionair berkenaan kelmarin.
A memberitahu bahawa dia telah diugut oleh Khittiphot sejak hari pertama dia bertemunya.
A menyatakan bahawa apabila dia bertegas untuk mengadu kepada polis, Khittiphot menjawab dengan marah: “Kamu fikir polis boleh menyentuh saya?” – AGENSI


Lombong sabung ayam diserbu, tangkap 6 kaki judi
Oleh MOHAMAD NAUFAL MOHAMAD IDRIS

7 Mac 2023, 8:02 pm
KUALA LANGAT – Kegiatan judi sabung ayam pada hujung minggu dalam kawasan lombong di Jalan Persiaran Bayu Bandar sejak dua bulan lalu terbongkar selepas digempur polis, kelmarin.
Dalam serbuan kira-kira pukul 2.30 petang, sekumpulan kaki judi bertempiaran lari sebaik menyedari kehadiran pihak polis.
Pemangku Ketua Polis Daerah Kuala Langat, Deputi Superintendan Mohd Sufian Amin berkata, pihaknya berjaya menahan enam lelaki termasuk warga Vietnam berusia 31 hingga 55 tahun.
Katanya, turut dirampas adalah 25 ekor ayam jantan yang digunakan bagi perjudian tersebut dan siasatan mendapati kesemua kaki judi yang ditahan berasal sekitar daerah ini dengan aktiviti tersebut dilakukan setiap hujung minggu.
“Berdasarkan daripada pengakuan tangkapan mendapati jumlah setiap pertaruhan antara RM200 hingga RM500,” katanya dalam kenyataan hari ini.
Beliau menegaskan, kes disiasat dibawah Seksyen 7 (2) Akta Rumah Judi Terbuka 1953 iaitu berjudi ditempat awam atau mana-mana orang berjudi di tempat awam. Sabit kesalahan boleh didenda maksimun RM2,000 atau penjara enam bulan atau kedua-duanya,” katanya. – KOSMO! ONLINE


9 tahun hilang, keluarga mangsa MH370 mahu pencarian diteruskan
Oleh MUHAMMAD NAJIEB AHMAD FUAD

7 Mac 2023, 8:31 pm
PETALING JAYA – Biarpun insiden kehilangan pesawat Malaysia Airlines (MAS) MH370 sudah sembilan tahun sudah berlalu, keluarga mangsa masih menaruh harapan agar usaha pencarian dapat diteruskan.
Melalui kenyataan yang dikeluarkan wakil keluarga mangsa Kumpulan Voice370, mereka meminta agar Perdana Menteri Datuk Seri Anwar Ibrahim dapat memberi sokongan kepada keluarga mangsa dengan menerima cadangan yang diutarakan oleh firma peneroma dasar laut, Ocean Infinity.
“Kami tetap gembira dan usaha yang dilakukan oleh saintis, ahli teknologi, penyiasat, wartawan, media dan rakyat di seluruh dunia yang terus kekal terlibat serta memberikan pandangan untuk terus membantu mengekalkan usaha mencari MH370.
“Adalah menjadi harapan kami bahawa 2023 akan membawa kepada pencarian yang menandakan permulaan dan berakhirnya pencarian kehilangan MH370,” katanya dalam kenyataan, di sini.
Kata kenyataan itu juga, pihak keluarga mangsa sangat mengalu-alukan usaha yang dilakukan oleh Menteri Pengangkutan Malaysia Anthony Loke Siew Fook atas sokongan berterusan dan keterbukaan beliau terhadap pencarian yang diperbaharui itu.
Baru-baru ini media melaporkan, Anthony Loke menegaskan bahawa beliau tidak akan sesekali menghentikan usaha mencari atau siasatan berhubung tragedi yang menimpa pesawat MH370.

Beliau berkata, kerajaan Malaysia tidak pernah melupakan tragedi berkenaan dan akan menyambung semula operasi pencarian bagi mengesan lokasi terakhirnya jika terdapat maklumat baharu yang boleh dipercayai.
Voice370 turut memberitahu, biarpun keluarga penumpang serta anak kapal berjaya membina kehidupan semula namun keselamatan penerbangan ketika ini masih menjadi isu besar global.
“Selagi kita masih dalam kegelapan mengenai apa yang berlaku kepada MH370, kita tidak dapat mengelakkan tragedi yang sama berulang kembali.
“Sehubungan itu, kami percaya bahawa pencarian MH370 adalah perkara yang perlu dilakukan sehingga selesai,” ujarnya.
Pada 8 Mac 2014, pesawat Boeing 777 yang membawa seramai 239 penumpang termasuk anak kapal itu berlepas dari Lapangan Terbang Antarabangsa Kuala Lumpur (KLIA) ke Beijing namun hilang daripada skrin radar dua jam selepas penerbangan.
Susulan itu, operasi mencari dan menyelamat digerakkan secara besar-besaran oleh beberapa negara di kawasan berkeluasan jutaan kilometer persegi di selatan Lautan Hindi namun bangkai atau pesawat berkenaan gagal ditemui sehingga kini. – KOSMO! ONLINE


Peniaga air buah maut kena tayar treler terpelanting
Oleh TENGKU DANISH BAHRI TENGKU YUSOFF

7 Mac 2023, 10:40 pm
SETIU – Gara-gara sebiji tayar lori treler tercabut dan terpelanting ke tepi jalan, seorang remaja lelaki yang sedang menjual air buah di tepi jalan maut di Kampung Merang, di sini hari ini.
Dalam kejadian pada pukul 5.05 petang itu, mangsa, Muhamad Airiel Rizman Mohamad Nazeri, 18, meninggal dunia akibat kecederaan parah pada bahagian dada.
Rakannya, Nik Muhammad Afiq Rizani Mohd. Zainani, 22, yang turut menjual air buah bersama-sama pula patah tangan kanan dan mulutnya luka akibat terkena tayar sama.
Ketua Polis Daerah Setiu, Deputi Superintenden Afandi Husin berkata, sewaktu kejadian, lori treler yang dipandu lelaki berusia 37 tahun tersebut dikatakan dalam perjalanan ke Kampung Telaga Papan, di sini.
“Sebaik tiba di lokasi kejadian, salah sebiji tayar belakang lori treler berkenaan tiba-tiba tercabut lalu terpelanting terkena kedua-dua mangsa yang berniaga di tepi jalan.
“Mayat Muhamad Airiel Rizman telah dihantar ke Unit Forensik Hospital Setiu di sini untuk tindakan lanjut,” katanya.

Afandi berkata, Nik Muhammad Afiq Rizani yang cedera pula dihantar ke unit kecemasan hospital sama bagi menerima rawatan.
Tambah beliau, kes sedang disiasat mengikut Seksyen 41(1) Akta Pengangkutan Jalan (APJ) 1987. – KOSMO! ONLINE


Pembunuh gabenor Filipina mati ditembak
Oleh KOSMO

7 Mac 2023, 9:00 pm
MANILA – Suspek yang menembak mati gabenor Filipina maut dalam kejadian berbalas tembakan dengan polis kelmarin, lapor laman berita Thaiger.
Dalam kejadian itu, pihak polis turut memberkas tiga lagi suspek lain.
Gabenor wilayah Negros Oriental, Roel Degamo dan lapan yang lain mati ditembak dalam serangan di kediamannya sendiri pada pagi Sabtu lalu.
Enam lelaki bersenjata yang berpakaian seperti uniform tentera menyerbu kediaman Degamo dan melepaskan tembakan.
Tanpa belas kasihan, mereka melepaskan tembakan rambang mengakibatkan 17 cedera manakala angka kematian adalah sembilan orang.
Polis bertindak pantas menahan tiga suspek dan siasatan mengenainya masih diteruskan.

Laporan turut mendedahkan dua daripada suspek yang ditahan merupakan bekas askar yang pernah dipecat beberapa tahun lalu.
Polis turut mengesahkan suspek keempat ditembak mati dalam pertempuran dengan pihak berkuasa di sebuah ladang tebu berhampiran manakala 10 yang lain masih bebas.
Degamo merupakan ahli politik yang disegani yang berkempen untuk Presiden Ferdinand Marcos Jr. ketika beliau merebut jawatan tersebut tahun lalu.
Marcos Jr. turut mengecam pembunuhan sekutunya itu dan telah mengerahkan pegawai-pegawai tertinggi untuk menyiasat kes tersebut. – Agensi


Anwar ingatkan Hadi jangan singgung kedudukan Raja Melayu
Oleh Zuid Samson

7 Mac 2023, 8:12 pm


Penduduk tangkap, makan pari raksasa dilindungi
Oleh KOSMO!

7 Mac 2023, 8:30 pm
JAKARTA – Sebuah klip video tular di media sosial Indonesia memaparkan penduduk di wilayah Kalimantan Selatan, Indonesia menemui seekor ikan pari gergasi di sungai, lapor portal berita Kompas.com.
“Laporan netizen: Khabarnya semalam penduduk Batulicin di daerah Tanbu menangkap ikan pari ganal,” tulis akaun Instagram @wargabanua yang memuat naik video tersebut.
Beberapa penduduk kelihatan bekerjasama mengangkut seekor ikan pari dari sungai ke jambatan kayu. Namun disebabkan saiznya yang terlalu besar, mereka terpaksa menggunakan tali.
Seorang penduduk kemudian menggunakan kapak untuk memotong ikan tersebut ketika dia dikerumuni orang ramai.
Ketua Kampung Batulicin memberitahu bahawa ikan pari tersebut ditangkap oleh seorang penduduk bernama Abdul Rasyid ketika menjaring udang di Laut Pagatan. Ikan itu didapati berukuran 2 hingga 3  meter.
“Ikan pari itu segera dilapah  dan diagihkan kepada jiran-jiran. Berkongsi rezeki dan ada juga yang dijual,” kata Syaifullah yang merupakan anak kepada Rasyid.

Penyelidik daripada  Pusat Penyelidikan Oseanografi (PRO), Fahmi mendedahkan bahawa ikan pari Urogymnus polylepis itu adalah spesies yang dilindungi.
“Mesti dilepaskan. Jika ia sengaja dimakan, seseorang boleh dikenakan tindakan undang-undang,” kata Fahmi.
Mengenai penduduk yang menangkap dan melapah ikan itu, Fahmi berkata bahawa mereka berkemungkinan tidak memahami jenis ikan yang dilindungi. – Agensi


4 lelaki dicekup tanam pistol tiruan, peluru hidup belakang rumah
Oleh ROHANA ISMAIL

7 Mac 2023, 7:57 pm
PASIR MAS – Empat lelaki ditahan selepas dipercayai menanam sepucuk pistol tiruan dan enam butir peluru hidup dalam serbuan di belakang sebuah rumah di Kampung Gong Datuk, Pasir Puteh, dekat sini semalam.
Ketua Polis Kelantan, Datuk Muhamad Zaki Harun berkata, kesemua suspek yang berusia 33 tahun hingga 43 tahun dicekup hasil serbuan yang dijalankan sepasukan anggota Cawangan Siasatan Khas, Jabatan Siasatan Jenayah Ibu Pejabat Polis Kontinjen (IPK) Kelantan dan Ibu Pejabat Polis Daerah (IPD) Pasir Puteh.
Menurutnya, siasatan mendapati suspek menanam pistol tiruan dan peluru hidup itu di belakang sebuah rumah.
“Anggota polis menggali kawasan tersebut sebelum menemui satu plastik yang mengandungi sepucuk pistol dan enam butir peluru hidup berwarna tembaga. Ia dirampas untuk tindakan lanjut,” katanya pada sidang akhbar di IPD Pasir Mas di sini hari ini.
Menurut Muhamad Zaki, ujian saringan air kencing mendapati, kesemua suspek yang ditahan positif dadah selain mereka mempunyai rekod jenayah berkait kes narkotik.
Katanya, keempat-empat suspek ditahan reman selama empat hari bermula hari ini untuk siasatan lanjut mengikut Seksyen 8(a) dan Seksyen 39 Akta Senjata 1960. – KOSMO! ONLINE


Warga emas didakwa lakukan 65 serangan seksual mati ditembak, rumah dibakar
Oleh KOSMO!

7 Mac 2023, 8:00 pm
DUBLIN – Seorang lelaki warga emas di Ireland yang berdepan 65 pertuduhan berkaitan kesalahan seksual telah ditembak mati di rumahnya, lapor akhbar Mirror UK.
John Brogan, 83, dibebaskan daripada 20 pertuduhan melakukan serangan seksual empat hari sebelum dia mati ditembak di rumahnya yang terletak di pinggir bandar Castlebar petang Ahad lalu.
Suspek yang membunuh Brogan cuba menyembunyikan bahan bukti dengan membakar rumah warga emas itu sebelum melarikan diri dari tempat kejadian.
Sejurus selepas penemuan mayat Brogan, seorang suspek berjaya diberkas dan disoal siasat oleh polis di Balai Polis Castlebar.
Dakwaan terhadap Brogan termasuk melakukan serangan seksual terhadap seorang wanita antara Mac 2004 dan Mac 2009 ketika lelaki itu berusia antara 64 hingga 69 tahun.
Brogan turut dijadualkan menghadapi perbicaraan untuk 45 pertuduhan selebihnya akhir tahun ini.

Sumber mengesahkan bahawa Brogan menghadapi lapan pertuduhan serangan seksual yang dilakukan ke atas seorang wanita lebih 40 tahun lalu antara Januari 1991 dan Oktober 1992.
Dia juga didakwa melakukan 37 serangan tidak senonoh terhadap seorang wanita antara 1982 dan 1991. Jika sabit kesalahan, Brogan berdepan hukuman penjara sehingga 14 tahun. – Agensi


MHL: THT hampiri kejuaraan, belasah UiTM 10-0
Oleh TENGKU DANISH BAHRI TENGKU YUSOFF

7 Mac 2023, 7:50 pm
KUALA TERENGGANU – Juara bertahan Liga Hoki Malaysia (MHL), Pasukan Hoki Terengganu (THT) semakin mengukuhkan kedudukan di tangga teratas dengan membelasah Universiti Teknologi Mara (UiTM) 10-0 di Stadium Hoki Majlis Bandaraya Kuala Terengganu (MBKT), di sini, sebentar tadi.
Pesta gol THT dimulakan Jang Jonghyun menerusi pukulan sudut penalti pada minit kelapan disusuli tindakan susulan Ismail Abu yang mengambil kesempatan situaso kelam-kabut di depan pintu gol lawan pada minit ke-13.
Jonghyun (m-25) kemudian menyudahkan pukulan sudut penalti sebelum Ismail turut menjaringkan gol kedua peribadi dengan menyambar hantaran Lukman Nul Hakim Shukaran pada minit ke-28.
Mendahului 4-0 sehingga tamat separuh masa, THT terus garang menyaksikan Akhimullah Anuar Esook melepaskan pukulan kencang pada minit ke-32 untuk gol kelima tuan rumah.
Penyokong THT makin ceria apabila kedudukan menjadi 7-0 dengan Jonghyun meledak gol ketiga dan keempat peribadi melalui pukulan sudut penalti pada minit ke-44 dan ke-50.
Tidak lama sejurus itu, giliran penyerang prolifik, Faizal Saari menjadi penjaring selepas menyudahkan hantaran adiknya, Mohd. Fitri untuk menjadikan kedudukan lapan gol tanpa balas.

Pada minit ke-57, Faizal mempamerkan sentuhan berbisa dengan melakukan larian solo sebelum pukulan kencangnya menewaskan penjaga gol UiTM, Fitri Zulfadhli Shahar.
Bekas pemain remaja kebangsaan, Akhimullah melengkapkan kemenangan bergaya 10-0 menerusi jaringan padang seminit sebelum tamat sekaligus memastikan tiga mata mutlak menjadi milik THT.
Keputusan itu menyaksikan THT kini di landasan tepat mengekalkan kejuaraan liga mengumpul 34 mata dengan baki dua perlawanan menentang Nurinsafi Sporting dan TNB di laman sendiri. – KOSMO! ONLINE


Penyeludup tinggal 495 kg syabu RM17.8 juta dalam kereta
Oleh ROHANA ISMAIL

7 Mac 2023, 7:20 pm
PASIR MAS – Dadah jenis syabu seberat 495 kilogram bernilai RM17.8 juta yang dibungkus dalam paket kopi di dalam sebuah kereta yang ditinggalkan di tepi jalan di Kampung Pohon Buluh di sini semalam, dirampas.
Pemeriksaan dijalankan terhadap sebuah kereta jenis Proton Wira itu kira-kira pukul 8.30 malam semasa anggota Batalion 9 Pasukan Gerakan Am (PGA) menjalankan rondaan di kawasan tersebut.
Ketua Polis Kelantan, Datuk Muhamad Zaki Harun berkata, anggota PGA melihat kereta terbabit ditinggalkan dalam keadaan mencurigakan di tepi jalan di kampung itu.
Menurutnya, pemeriksaan di dalam kereta itu menemui guni-guni yang berisi beratus paket plastik minuman kopi yang mengandungi dadah dan polis percaya kereta terbabit sengaja ditinggalkan di tepi jalan itu untuk elak kegiatan mereka dihidu penguat kuasa,” katanya pada sidang akhbar di Ibu Pejabat Polis Daerah (IPD) Pasir Mas di sini hari ini.
Mengulas lanjut, Muhamad Zaki berkata, siasatan lanjut mendapati, dadah tersebut akan dibawa dan dijual untuk pasaran di seluruh negara dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


Meninggal dunia lepas tebang pokok
Oleh NOR AINNA HAMZAH

7 Mac 2023, 7:12 pm
TAMPIN – Seorang lelaki disahkan meninggal dunia selepas menebang pokok berhampiran kedai serta rumah di Felda Sungai Kelamah, Gemas, di sini, petang tadi.
Dalam kejadian kira-kira pukul 1.45 petang itu, mangsa, Abdul Rahman Shahdan, 56, disahkan meninggal dunia oleh pasukan paramedik yang tiba di lokasi kejadian.
Menurut Ketua Perhubungan Rela Kawasan Felda Sungai Kelamah, Azmi Mohd, ketika kejadian dia bersama empat anggota baharu sahaja selesai penugasan Rondaan Keselamatan Dan Pemantauan Bencana Semasa Monsun Timur Laut (MTL), di kawasan felda berkenaan.
Menurutnya, dia dapati terdapat seorang lelaki sudah tidak sedarkan diri terbaring di atas tanah berhampiran pokok yang baharu sahaja ditebangnya.
“Kejadian itu disedari oleh anak perempuannya yang berusia lingkungan 10 tahun yang terkejut ayahnya tiba-tiba rebah selepas menebang pokok. Anak arwah segera memaklumkan kepada pemilik kedai berhampiran bagi melihat keadaan ayahnya,” katanya ketika ditemui di Felda Sungai Kelamah, di sini, hari ini.
Sementara itu, Ketua Polis Daerah Tampin, Superintendan Anuwal Ab Wahab berkata, mayat mangsa telah dihantar ke Unit Perubatan Forensik Hospital Tampin bagi proses bedah siasat.

Menurutnya, berdasarkan maklumat awal yang diterima, mangsa mempunyai pelbagai rekod penyakit antaranya jantung dan darah tinggi. – KOSMO! ONLINE


Tetamu majlis kahwin ‘kenyang’ minum air longkang
Oleh KOSMO!

7 Mac 2023, 7:30 pm
NEW DELHI – Sebuah klip video tular di media sosial India memaparkan seorang tetamu wanita di sebuah majlis perkahwinan terjatuh ke dalam longkang ketika asyik merakam pengantin, lapor akhbar The Hans India.
Ketika kejadian, wanita tersebut berkumpul bersama-sama tetamu lain untuk menyaksikan pengantin berarak di jalan.
Dia dilihat memegang telefon bimbitnya untuk merakam pengantin tetapi tidak menyedari keberadaan longkang di belakangnya.
Wanita itu kemudian terjatuh ke dalam longkang sebelum diselamatkan oleh beberapa lelaki. Badannya basah kuyup setelah terjatuh ke dalam air yang keruh.
Video tersebut mendapat lebih 10.5 juta tontonan di laman Instagram. – Agensi


Kereta anggota polis halang lalu lintas dikenakan saman
Oleh ASLIZA MUSA

7 Mac 2023, 7:45 pm
IPOH – Polis mengesahkan pemandu dan pemilik kereta yang terdapat ‘vest polis’ di dalamanya yang tular kerana menghalang lalu lintas di Persiaran Brash di sini baru-baru ini, dikenakan tindakan saman.
Ketua Polis Daerah Ipoh, Asisten Komisioner Yahaya Hassan berkata, siasatan mendapati kejadian itu berlaku Sabtu lalu pukul 6.29 petang di Persiaran Brash berhampiran Taman Rekreasi Sultan Abdul Aziz atau Padang Polo.
Katanya, berdasarkan semakan, kereta jenis Proton Saga berwarna hitam itu adalah milik pegawai rendah polis yang bertugas di Batu Gajah.
“Ketika kejadian, kereta itu dipandu oleh saudara anggota tersebut dan semakan juga mendapati, vest polis yang berada di papan pemuka kenderaan merupakan milik penjawat awam itu.
“Sehubungan itu, pemandu kenderaan telah dikenakan saman di bawah Kaedah Lalu Lintas 16(1) LN 166/59 kerana membuat halangan lalu lintas dan di bawah Seksyen 26(1) Akta Pengangkutan Jalan (APJ) 1987 kerana memandu tanpa lesen memandu yang sah.
“Pemilik kereta juga disaman mengikut Seksyen 26(1) APJ 1987 kerana membenarkan seseorang memandu kenderaan tanpa lesen,” katanya dalam kenyataannya di sini hari ini.

Menurut beliau, kes itu juga dirujuk kepada Jabatan Integriti dan Pematuhan Standard (JIPS) Kontinjen Perak untuk siasatan dari sudut tatatertib terhadap pegawai rendah polis berkenaan.
Tegasnya, pihak polis sama sekali tidak akan berkompromi dengan mana-mana pegawai dan anggota yang melakukan kesalahan lalu lintas. – KOSMO! ONLINE


ECERDC optimis catat pelaburan ke Pahang sebanyak RM9.5 bilion
Oleh KOSMO!

7 Mac 2023, 7:01 pm
PETALING JAYA – Majlis Pembangunan Wilayah Pantai Timur (ECERDC) menyasarkan untuk mencapai RM9.5 bilion pelaburan komited ke Pahang tahun ini, tumbuh lebih 40 peratus  daripada pelaburan komited yang dicapai sebanyak RM5.5 bilion tahun lepas.
Pelaburan berpotensi dalam sektor pembuatan, perniagaan tani, pelancongan, minyak, gas, dan petrokimia, serta sektor tenaga boleh diperbaharui dijangka mewujudkan lebih banyak pekerjaan baharu dan peluang keusahawanan kepada rakyat Pahang.
Menteri Besar Pahang, Datuk Seri Wan Rosdy Wan Ismail berkata, dalam tempoh dua bulan pertama tahun ini, ECERDC telah mencapai RM2.07 bilion dalam pelaburan komited di Pahang.

“Ini adalah hasil usaha promosi intensif ECERDC dan kerjasama erat dengan Kerajaan Negeri Pahang, Kementerian Perdagangan Antarabangsa dan Industri (MITI), Kementerian Pertanian dan Keterjaminan Makanan (MAFS), Kementerian Pelancongan, Seni dan Budaya (MOTAC) dan Lembaga Pembangunan Pelaburan Malaysia (MIDA),” katanya.
Beliau berkata demikian dalam kenyataan yang dikeluarkan di sini selepas mempengerusikan mesyuarat Jawatankuasa Pelaksanaan dan Penyelarasan (ICC) ECER Pahang.
Menurut beliau, ECERDC akan mengekalkan momentum pelaburan dan meningkatkan aktiviti promosi pelaburannya untuk menarik lebih banyak pelaburan yang berkualiti dan bernilai tinggi ke negeri Pahang.

“Projek dan inisiatif strategik yang dirancang adalah seperti penambahbaikan infrastruktur dan program pembangunan modal insan yang dijalankan seiring usaha promosi pelaburan dilihat akan membantu mengukuhkan kedudukan negeri Pahang sebagai sebuah destinasi pelaburan pilihan,” ujarnya. -KOSMO! ONLINE


YB Jelutong minta KDN siasat Abdul Hadi keluar kenyataan jatuhkan kerajaan
Oleh MOHD RASDAN AHMAD

7 Mac 2023, 7:25 pm
KUALA LUMPUR – Persidangan Dewan Rakyat Sesi petang hari ini bertukar kecoh apabila RSN Rayer (PH-Jelutong) menggesa Kementerian Dalam Negeri (KDN) untuk mengambil tindakan terhadap Tan Sri Abdul Hadi Awang (PN-Marang).
Gesaan tersebut dilakukan setelah Abdul Hadi didakwa mengeluarkan kenyataan mengenai rancangan menjatuhkan Kerajaan Perpaduan pimpinan Perdana Menteri, Datuk Seri Anwar Ibrahim, kelmarin.
Ketika membahaskan Belanjawan 2023, RSN Rayer yang terkenal dengan panggilan YB Jelutong itu memaklumkan ada membaca laporan akhbar hari ini, mengenai kenyataan Abdul Hadi yang didakwa bertentangan dengan undang-undang.
“Kelmarin dalam Dewan Rakyat, Yang Berhormat Marang menyatakan bahawa pihak sebelah sana (pembangkang) sedang merancang untuk menjatuhkan kerajaan ini.
“Saya menuntut Menteri Dalam Negeri menyiasat kerana perkara ini menyalahi undang-undang Kanun Keseksaan mengikut Seksyen 124(b),” jelasnya di Dewan Rakyat, sebentar tadi.
Seksyen tersebut katanya memperuntukkan barang siapa dengan apa-apa cara melakukan aktiviti memudaratkan demokrasi berparlimen hendaklah dihukum dengan penjara selama tempoh yang boleh sampai 20 tahun.

Perbahasan tersebut bertukar kecoh apabila beberapa Ahli Parlimen termasuk Datuk Khlir Mohd Nor (PN-Ketereh) mencabar RSN Rayer untuk membuat laporan polis.
Beberapa Ahli Parlimen pembangkang turut tidak setuju dengan kenyataan RSN Rayer yang disifatkan bersangka jahat dan mengelirukan dewan. – KOSMO! ONLINE.


Ratusan alat mainan seks dirampas KDN
Oleh MOHD. HUSNI MOHD. NOOR

7 Mac 2023, 7:34 pm
PUTRAJAYA – Bahagian Penguatkuasaan dan Kawalan (PKK) Kementerian Dalam Negeri (KDN) merampas lebih 1,000 alat mainan seks bernilai lebih RM115,000 di sebuah rumah di Kota Warisan, Sepang pada 19 Disember lalu.
Setiausaha Bahagian PKK, Nik Yusaimi Yussof berkata, rampasan itu membabitkan 25 jenis alat mainan seks termasuk alat kemaluan lelaki, alat kemaluan wanita, patung dan ‘vibrator’.
Beliau berkata, pihaknya turut menahan seorang lelaki berusia 57 tahun dan suspek telah pun dituduh di Mahkamah Majistret Sepang pada 2 Februari lalu dan mengaku bersalah.
“Suspek telah dihukum denda sebanyak RM5,000 dan disiasat mengikut Seksyen 7(1) Akta Mesin Cetak dan Penerbitan 1984 kerana memudaratkan kemoralan dan Seksyen 292 (a) Kanun Keseksaan disebabkan mengedar atau menjual barang-barang lucah,” katanya pada sidang akhbar Ops Maya di sini, hari ini.
Nik Yusaimi berkata, siasatan mendapati, suspek boleh mendapatkan keuntungan lebih RM300,000 daripada harga kos yang dijual.
Menurutnya, Ops Maya yang dijalankan ini bertujuan membanteras pengedaran, penjualan dan pembelian alat mainan seks yang dilarang kerana berlawanan dari segi moral dan budaya di negara ini.

“Operasi dilakukan berdasarkan risikan dan pemantauan yang dijalankan ke atas premis yang menumpukan sasaran jualan di seluruh negara melalui kaedah dalam talian.
“Rampasan dibuat hasil risikan selama sebulan dan alat mainan seks itu dipercayai di bawa masuk dari China juga Thailand serta dijual pada harga antara RM70 hingga RM1,000 seunit ,” ujar beliau. – KOSMO! ONLINE


4 papan tanda larangan mandi dipasang di Pantai Kemayang
Oleh ROHANA MOHD. NAWI

7 Mac 2023, 6:17 pm
BACHOK – Sebanyak empat papan tanda amaran larangan mandi-manda dipasang di pesisir Pantai Kemayang, di sini hari ini, susulan kejadian lemas yang mengorbankan dua kanak-kanak dalam tempoh dua hari berturut-turut.
Ketua Jajahan Bachok, Azi Rahimee Mohamed berkata, papan tanda amaran itu dipasang di empat lokasi sepanjang Pantai Kemayang untuk memberi peringatan agar pengunjung tidak mandi di kawasan tersebut.
Menurutnya, bagaimanapun, pihaknya tidak menghalang pengunjung datang ke pantai tersebut berikutan ia merupakan kawasan rekreasi.
“Orang ramai yang beriadah atau berkelah di Pantai Kemayang perlu mengawasi pergerakan anak-anak agar tidak bermain di kawasan pesisir pantai.
“Anggota bertugas sentiasa menjalankan rondaan di sepanjang pantai dan akan memberi nasihat kepada orang ramai mengenai keadaan semasa di Pantai Kemayang,” katanya selepas memasang papan tanda amaran larangan mandi-manda di Pantai Kemayang di sini hari ini.
Mengulas lanjut, Azi Rahimee memberitahu, pantai tersebut mempunyai tiga teluk sepanjang kira-kira 650 meter dan dua kawasan teluk menjadi tumpuan pengunjung untuk berkelah atau mandi-manda.

Katanya, Majlis Daerah Bachok tidak boleh membina pagar kerana kawasan tersebut merupakan lokasi rekreasi yang menjadi tumpuan pengunjung.
Sementara itu, Ketua Polis Daerah Bachok, Superintendan Mohamad Ismail Jamaluddin berkata, seramai 10 anggota polis telah ditugaskan untuk memantau lima lokasi di kawasan pantai di daerah ini bermula pukul 5 petant hingga 7 malam. – KOSMO! ONLINE


Aiskrim cengkerik manisan masa hadapan
Oleh KOSMO!

7 Mac 2023, 6:30 pm
ROTTENBURG, JERMAN – Sebuah kedai manisan di Rottenburg, Jerman memperkenalkan aiskrim berperisa cengkerik yang turut meletakkan serangga itu sebagai ‘topping’, lapor akhbar New York Post kelmarin.
Pemilik kafe Eiscafé Rino, Thomas Micolin menghasilkan aiskrim tersebut dan memuat naik gambarnya di laman Instagram.
“Kami dibanjiri dengan  kritikan, pujian dan kejutan, malah ramai yang ingin tahu mengenai perisa baharu aiskrim kedai kami,” katanya dalam hantaran tersebut.
Tambah Micolin, dia bekerja keras sepanjang musim sejuk lalu untuk menghasilkan manisan tersebut dan memperkenalkannya tanpa rasa bimbang.
“Saya telah makan pelbagai benda termasuk yang pelik. Cengkerik adalah sesuatu yang saya selalu ingin cuba makan dalam bentuk aiskrim,” ujarnya.
Aiskrim tersebut dihasilkan menggunakan tepung diperbuat daripada cengkerik, krim berat, ekstrak vanila dan madu selain cengkerik kering diletakkan di bahagian atas sebagai topping.

Meskipun menerima kritikan, Micolin berkata, ramai dalam kalangan pelanggan yang berani mencuba perisa itu.
“Mereka yang berani mencuba aiskrim tersebut amat entusiastik. Ada pelanggan yang datang ke kedai setiap hari dan membeli aiskrim tersebut,” katanya. – Agensi


50 ekor lembu mati lepas ceroboh kebun durian
Oleh DIYANATUL ATIQAH ZAKARYA

7 Mac 2023, 6:30 pm
ALOR GAJAH – Dua beradik penternak lembu rugi RM200,000 selepas 50 ekor lembu ternakan ditemui mati dipercayai akibat diracun di kawasan kebun durian di Machap Umboo di sini, pagi tadi.
Ketua Polis Daerah Alor Gajah, Superintenden Arshad Abu berkata, satu laporan kes khianat turut dibuat oleh salah seorang penternak berusia 43 tahun.
“Mengikut laporan dibuat, pengadu menyedari kejadian itu selepas pekerjanya datang ke rumah memaklumkan dua ekor lembu ternakan keluarganya telah mati di kebun berhampiran.
“Pengadu dan adik lelakinya terus ke kebun tersebut dan mendapati 50 ekor lembu ternakan mereka mati di kawasan tanaman berkenaan,” katanya ketika dihubungi pemberita di sini, hari ini.
Mengulas lanjut beliau berkata, kali terakhir pengadu melihat ternakannya adalah pada pukul 6.30 petang semalam dan haiwan itu tidak dimasukkan ke dalam kandang kerana bimbang cuaca hujan lebat.
“Haiwan itu dibiarkan berkeliaran mencari makan di dalam ladang kelapa sawit dan telah menceroboh masuk kawasan kebun durian berkenaan dengan kesan pagar roboh akibat dirempuh.

“Jabatan Perkhidmatan Veterinar Melaka telah mengambil sampel ujian, namun simptom awal dipercayai kesemua haiwan itu mati akibat keracunan,” katanya.
Jelasnya, lembu-lembu itu ditemui mati dengan keadaan mulut berbuih, organ keluar darah dan keadaan dalaman abnormal.
Arshad berkata, anggaran kerugian dialami penternak adalah RM200,000, namun setakat ini tiada tangkapan dibuat dan siasatan lanjut dilakukan mengikut Seksyen 428 Kanun Keseksaan kerana melakukan khianat. – KOSMO! ONLINE


Bot bawa laju, tiada lampu, punca berlanggar hingga tiga lemas
Oleh SHAMSUL KAMAL AMARUDIN

7 Mac 2023, 7:00 pm
LUMUT – Siasatan awal polis mengesyaki dua bot yang berlanggar sehingga menyebabkan 10 penumpang terhumban ke dalam laut dengan tiga daripadanya mati lemas, malam tadi, dikemudi laju dengan salah satu daripadanya tidak berlampu.
Ketua Polis Daerah Manjung, Asisten Komisioner Nor Omar Sappi berkata, kedua-dua bot yang membawa penumpang itu juga sebenarnya adalah bot nelayan, dan bukan bot khas untuk membawa penumpang.
“Disyaki kedua-dua bot bergerak laju dengan bot pertama yang membawa 17 penumpang dan seorang tekong mempunyai lampu manakala bot kedua yang dinaiki seorang tekong dan dua penumpang, tidak berlampu.
“Keadaan laut adalah biasa, tidak bergelora dan cuaca pun baik,” katanya ketika dihubungi di sini hari ini.
Dalam kejadian kira-kira pukul 9 malam di perairan Lumut berhampiran Pangkalan Tentera Laut Diraja Malaysia (TLDM) Lumut itu, tiga wanita berusia antara 26 hingga 43 tahun mati lemas selepas terhumban ke dalam laut dalam pelanggaran itu.
Menurut Nor Omar, dua mangsa yang maut mempunyai hubungan saudara berasal dari Segari, dekat sini manakala seorang lagi adalah kenalan mereka yang datang dari Johor.

Jelasnya, daripada 17 penumpang tersebut, sembilan daripada mereka adalah pelancong iaitu lima dari Johor dan empat dari Pulau Pinang manakala lapan orang lagi penduduk tempatan dari Segari, Sitiawan dan Lumut menaiki bot ke Pulau Pangkor.
Sementara itu, salah seorang mangsa yang maut dikenali sebagai A. Vijaya Letchumi, 43, dari Johor Bahru yang menaiki bot itu bersama anak lelaki tunggalnya berusia 18 tahun.
Abang mangsa, A. Karuna Karalu, 62, memberitahu mereka dalam perjalanan untuk menghadiri acara keagamaan di Kuil Sri Pathirakaliamman Kovil di Pulau Pangkor iaitu perayaan Masimagam yang berlangsung selama dua hari dan berakhir tengah malam tadi.
Dua lagi mangsa dikenali sebagai A. Elesbeth Rani, 41, dan G. Divapiria, 26, dan polis masih menyiasat lanjut kejadian itu dan sehingga kini tiada sebarang tangkapan dilakukan. – KOSMO! ONLINE


Negara Jepun bakal ‘hilang’ jika rakyat enggan miliki anak
Oleh KOSMO!

7 Mac 2023, 7:00 pm
TOKYO – Jepun berisiko tidak lagi wujud sebagai sebuah negara jika kadar kelahiran yang sangat rendah dibiar tidak ditangani, demikian menurut Masako Mori selaku penasihat kepada Perdana Menteri, Fumio Kishida.
Menurut laman berita RT, Mori  yang merupakan ahli Parlimen dan juga bekas menteri, menasihati  Kishida mengenai masalah kelahiran terlampau rendah di Jepun dan isu berkaitan lesbian, gay, biseksual dan transgender (LGBT).
Mori membuat ucapan dalam satu temu bual sejurus selepas Kementerian Kesihatan mengumumkan statistik tahunan mengenai kadar kematian dan kelahiran di Jepun.
Negara itu merekodkan kadar kematian dua kali ganda lebih tinggi berbanding kadar kelahiran dengan 799,728 kelahiran didaftarkan berbanding 1.58 juta kematian.
“Jika berterusan seperti ini, negara Jepun akan hilang. Orang yang harus hidup melalui proses kehilangan akan menghadapi bahaya yang besar. Ia adalah penyakit yang mengerikan yang akan menimpa anak-anak itu,” kata Mori.
Angka itu menandakan trend penurunan populasi selama sedekad di Jepun walaupun kadar kelahiran bawah 800,000 orang berlaku kali pertama pada 2022.

Bukan itu sahaja, usia penduduk Jepun juga semakin meningkat dengan median yang dilaporkan adalah pada 49 tahun.
Bilangan penduduk berusia lebih 65 tahun mencecah lebih 29 peratus sekali gus menjadikan Jepun sebagai negara kedua dengan penduduk tertua di dunia selepas Monaco.
Sekiranya trend penurunan itu berterusan, Jepun akan menanggung risiko pecahan masyarakatnya, kata Mori, sambil menambah, masalah itu semakin meruncing pada setiap tahun.
“Ia (kadar kelahiran) tidak jatuh secara beransur-ansur tetapi berterusan.
“Jika langkah tidak  diambil, sistem keselamatan sosial akan runtuh, kekuatan perindustrian dan ekonomi akan menurun serta rekrut untuk pasukan pertahanan negara tidak akan mencukupi,” jelas Mori. – Agensi


Syaikhul tahu konflik saya dan Syamsul dari YouTube – Puteri Sarah
Oleh HANISAH SELAMAT

7 Mac 2023, 6:43 pm
KUALA LUMPUR – Pelakon Puteri Sarah mendedahkan anak sulungnya, Syaikhul Islam maklum mengenai konflik rumah tangga membabitkan dirinya dan suami, Syamsul Yusof menerusi YouTube.
Kata ibu kepada dua cahaya mata itu, perkara tersebut hanya dikongsikan kepada datuknya, Datuk Yusof Haslam yang meminta si kecil berusia enam tahun tidak bimbang.
“Dia mungkin dengar (berita) dari YouTube tetapi tak tanya terus dengan saya, sebaliknya cuma bercerita kepada datuknya.
“Syaikhul sendiri bercakap dengan datuknya, ‘Abang (Syaikhul) sudah tahu’ merujuk apa yang sedang berlaku antara kami berdua.
“Jadi Datuk (Yusof Haslam) dan Datin (Patimah Ismail) telah terangkan segala-galanya. Saya tidak pasti reaksi dia bila pertama kali mengetahui perkara itu.
“Mereka katakan, walau apa pun yang terjadi, mereka tetap menyayangi Syaikhul dan Sumayyah, selain berharap dia tidak perlu risau,” katanya kepada Kosmo! Online selepas prosiding sebutan pertama permohonan perceraian yang turut dihadiri suaminya di Mahkamah Syariah Wilayah Persekutuan, pagi tadi..

Puteri Sarah Liyana Megat Kamaruddin, 38, yang hadir ditemani adik serta peguamnya, Datuk Akberdin Abdul Kader bersyukur mendapat sokongan ibu dan bapa mentua sepanjang tempoh sukar.
“Saya bersyukur kerana mempunyai ibu dan bapa mentua yang sangat baik,” katanya.
Menurut Puteri Sarah lagi, dia hanya meminta untuk dilepaskan kerana tiada lagi perasaan sayang biarpun di dalam kamar mahkamah Syamsul mengatakan masih ada sinar untuk perkahwinan mereka.
Katanya, selepas lebih setahun tidak bertemu malah sewaktu dimasukkan ke wad baru-baru ini pun tiada suami datang melawat, tiada sebab untuk mereka terus bersatu.
“Rasa biasa sahaja. Tiada apa yang luar biasa. Saya pun tak pandang, tak tahu dia tengok saya atau tidak. Saya hanya mahu terus pandang ke depan.
“Saya nak berpisah secara baik. Di mana sinar yang dikatakan kalau sakit pun dia tak datang jenguk. Dahlah, bye-bye (selamat tinggal),” luahnya.
Terdahulu, Puteri Sarah dan Syamsul diminta mahkamah untuk melantik wakil Jawatan Kuasa Pendamai (JKP) dalam permohonan cerai itu.
Puteri Sarah dan Syamsul mendirikan rumah tangga pada 8 Mac 2014 dan mereka dikurniakan dua orang cahaya mata, Syaikhul Islam, 6, dan Summayah, 4. – KOSMO! ONLINE


Keprihatinan TOP beri sumbangan kepada 200 pelajar
Oleh KOSMO!

7 Mac 2023, 6:41 pm
PETALING JAYA – Southern Lion Sdn. Bhd., pengeluar detergen,melancarkan kempen Cerahi Kehidupan Bersama TOP dengan pemberian sumbangan barangan keperluan untuk kembali ke sekolah kepada 200 pelajar.
Pengurus Besar Kanan Southern Lion, Carmen Foo berkata, pelajar tahun satu daripada keluarga yang menetap di komuniti Projek Perumahan Rakyat (PPR) di Kuala Lumpur, Selangor, Johor dan Pulau Pinang menjadi pilihan syarikat untuk kempen kali ini yang turut mendapat kerjasama daripada Mydin dan Jabatan Kebajikan Masyarakat (JKM).
PPR yang terlibat adalah komuniti di  Seri Pahang dan PPR Seri Pantai di Lembah Pantai, serta PPR Desa Rejang di Setiawangsa, Kuala Lumpur; PPR Taman Putra Damai di Lembah Subang Selangor; PPR Taman Cendana di Pasir Gudang, Johor; serta PPR Desa Wawasan dan PPR Ampang Jajar  Pulau Pinang.
Menurutnya, sumbangan tersebut diperoleh daripada sebahagian jualan produk pencuci TOP terpilih yang dibeli dari kedai MYDIN seluruh negara dari 15hb Disember 2022 hingga 15hb Januari 2023 disalurkan bagi membantu keluarga miskin bandar dengan menyediakan keperluan persekolahan kepada anak-anak mereka.

Peranan JKM pula membantu mengenal pasti kumpulan sasar dengan menyenarai pendek senarai penerima mengikut syarat-syarat yang ditetapkan, melawat keluarga terpilih serta membantu untuk membuat ukuran saiz bagi pakaian seragam dan kasut.
“Keutamaan diberikan kepada keluarga dengan anak-anak yang memasuki Tahun Satu pada tahun persekolahan 2023/2024, namun begitu beberapa murid Tahun Dua dan Tahun Tiga daripada keluarga yang memerlukan turut disenaraikan,” katanya dalam kenyataan yang dikeluarkan di sini baru-baru ini.

Keperluan kembali ke sekolah adalah termasuk pakaian sekolah, kasut sekolah, stoking, set alat tulis, bekas pensel, beg sekolah, tag beg peribadi dan pensel warna untuk setiap kanak-kanak.
Selain itu, setiap keluarga juga akan menerima pek 2.1kg detergen serbuk TOP Super Color dan dispenser detergen yang boleh diguna semula.
Kempen Cerahi Kehidupan Bersama TOP yang bermula pada 2015 telah memanfaatkan 3,406 kanak-kanak daripada 104 komuniti di seluruh negara dengan sumbangan keperluan kembali ke sekolah dan produk detergen TOP kepada keluarga miskin dan berkeperluan. -KOSMO! ONLINE


Tiada keperluan pilihan raya di 4 DUN Pulau Pinang – SPR
Oleh EDDY AQMAL MOHAMED HAMIDI

7 Mac 2023, 6:37 pm
PUTRAJAYA – Suruhanjaya Pilihan Raya (SPR) memutuskan tiada keperluan untuk mengadakan pilihan raya bagi mengisi kekosongan luar jangka di empat kerusi Dewan Undangan Negeri (DUN) Pulau Pinang.
Setiausaha SPR, Datuk Ikmalrudin Ishak berkata, ia memandangkan DUN Pulau Pinang akan terbubar dalam tempoh kurang dari dua tahun mengambil kira proviso di bawah Fasal (5) Perkara 19 Perlembagaan Negeri Pulau Pinang.
“SPR telah menerima pemakluman daripada Yang Dipertua Dewan Undangan Negeri (DUN) Pulau Pinang, Datuk Law Choo Kiang berhubung status kekosongan luar jangka empat kerusi DUN negeri itu.
“Pemakluman itu diterima melalui surat bertarikh 6 Mac (semalam) selepas usul pengisytiharan kekosongan di bawah perkara 14A Perlembagaan Negeri Pulau Pinang,” katanya dalam kenyataan hari ini.
Senarai kerusi dan ahli DUN yang terlibat adalah Seberang Jaya N10 (Dr. Afif Bahardin), Sungai Acheh N21 (Zulkifli Ibrahim) Bertam N2 (Khaliq Mehtab Mohd. Ishaq) dan Telok Bahang N40 (Zolkifly Md. Lazim).
Semalam, empat ADUN pembangkang Pulau Pinang itu diarah keluar meninggalkan sidang DUN selepas usul pengosongan kerusi disandang mereka diluluskan sidang DUN.

Terdahulu, usul Pengisytiharan Kekosongan Kerusi Dewan Undangan Negeri Pulau Pinang di bawah Perkara 14A Perlembagaan Negeri Pulau Pinang itu dicadangkan oleh Datuk Ahmad Zakiyuddin Abdul Rahman (PKR-Pinang Tunggal) dan disokong Jagdeep Singh Deo (DAP- Datuk Keramat).
Ini selepas mengambil kira kepentingan usul tersebut yang berkaitan dengan Perlembagaan Negeri Pulau Pinang serta berikutan keputusan mahkamah berkenaan enakmen anti lompat parti pada 2 Mac lalu. – KOSMO! ONLINE


SDAC buka pusat pengedaran baharu di Penampang, Sabah
Oleh KOSMO!

7 Mac 2023, 6:31 pm
PETALING JAYA – Sime Darby Auto ConneXion (SDAC), pengedar eksklusif Ford di Malaysia melalui syarikat Rightpower Corporation Sdn. Bhd.  telah membuka pusat pengedaran terbaharunya, Ford Kota Kinabalu, Sabah.
Pusat 3S Ford terbaharu ini yang terletak di tengah-tengah bandar Penampang itu adalah  kemudahan Ford kedua di Kota Kinabalu dan yang kelapan di Malaysia Timur.
Matlamatnya bertujuan untuk berkhidmat kepada pelanggan di salah satu daripada pusat bandar utama Kota Kinabalu, sambil menyokong pusat yang sedia ada di Inanam.
Pengarah Urusan SDAC, Turse Zuhair berkata, pusat itu menelan belanja sehingga RM1 juta untuk kerja pengubahsuaian telah menawarkan khidmat jualan dan juga lepas jualan.

Menurut beliau, pusat 3S ini meliputi kawasan seluas 12,000 kaki persegi yang terdiri daripada bilik pameran seluas 4,300 kaki persegi dan pusat servis seluas 4,500 kaki persegi.
Kemudahan tersebut memuatkan empat ruang servis dengan tenaga sepasukan 16 kakitangan yang terdiri daripada Juruteknik Bertauliah Ford dan juga kakitangan servis.

 “Sabah merupakan pasaran yang sangat menarik dengan tahap permintaan tinggi bagi Ford Ranger Generasi Baharu,” katanya dalam kenyataan yang dikeluarkan di sini.
Turse menerangkan, dalam usaha berterusan mengukuhkan operasi syarikat di Kota Kinabalu, pihaknya kini memperkenalkan Rightpower Corporation sebagai pengedar kedua bertujuan untuk menambah bilangan pelanggan di daerah Penampang.
“Pusat pengedar baharu ini membolehkan pelanggan menikmati pengalaman Ford yang tersendiri dan kami akan menyediakan perkhidmatan bermutu tinggi menerusi kemudahan ini,” ujarnya. -KOSMO! ONLINE


Sorok syabu RM10.8 juta dalam bungkusan kurier Thailand
Oleh ROHANA ISMAIL

7 Mac 2023, 6:24 pm
PASIR MAS – Taktik licik sindiket penyeludupan yang menyembunyikan 300 kilogram dadah jenis syabu bernilai RM10.8 juta di dalam bungkusan kurier dari Thailand terbongkar selepas sebuah kenderaan pelbagai guna (MPV) yang membawa semua dadah itu ditinggalkan di kebun getah di Kampung Batu Balai Kuala Krai, hari ini.
Polis menjalankan serbuan kira-kira pukul 7.30 pagi tadi selepas menahan sebuah MPV jenis Proton Exora yang dipandu oleh seorang lelaki di kawasan kebun getah itu.
Ketua Polis Kelantan, Datuk Muhamad Zaki Harun berkata, MPV tersebut dilihat dipandu dalam keadaan mencurigakan sebelum berselisih dengan kereta peronda polis (MPV) semasa dalam perjalanan dari arah Sungai Durian, Kuala Krai ke Gua Musang.
Menurutnya, sebaik sahaja menyedari kenderaan dipandunya diekori polis, suspek kemudiannya meninggalkan MPV tersebut di kebun getah sebelum lari ke dalam kawasan semak sehingga gagal dikesan.
“Pemeriksaan di dalam MPV tersebut telah menbawa kepada penemuan 300 kg dadah jenis syabu di dalam 12 guni yang diletakkan di tempat duduk penumpang belakang.
“Setiap satu guni itu mengandungi sebanyak 25 bungkusan yang dibungkus menggunakan plastik kurier dari Thailand. Siasatan lanjut mendapati, kesemua dadah-dadah itu dianggarkan bernilai RM10.8 juta,” katanya pada sidang akhbar di Ibu Pejabat Polis Daerah (IPD) Pasir Mas di sini hari ini.

Mengulas lanjut, Muhamad Zaki memberitahu, dadah yang dirampas itu boleh dijual kepada 3 juta penagih sekiranya ia terlepas ke pasaran.
Menurutnya, dadah tersebut dipercayai akan dijual untuk pasaran luar Kelantan dan siasatan lanjut sedang dijalankan untuk menjejaki suspek yang memandu MPV itu.
Tambahnya, kes disiasat mengikut Seksyen 39B Akta Dadah Berbahaya 1952. – KOSMO! ONLINE


Pencinta kucing minta kerajaan buat Menu ‘Rahmeow’
Oleh KOSMO!

7 Mac 2023, 5:17 pm
PETALING JAYA – Selepas Menu Rahmah, pengguna media sosial meminta agar kerajaan memperkenalkan Menu Rahmeow bagi menampung perbelanjaan haiwan peliharaan mereka.
Menerusi ciapan oleh Idris Halba yang berunsur jenaka, dia menyebut nama Perdana Menteri, Datuk Seri Anwar Ibrahim sambil memuat naik gambar makanan-makanan haiwan.
“Salam @anwaribrahim. Mohon buat Menu Rahmeow untuk makanan kucing. Harga semakin naik, kucing pula taste T10,” ciapnya.
Sehingga kini ciapannya telah mendapat 3,396 perkongsian dan 3,797 tanda suka.
Menjengah ke ruangan komen, Kosmo! mendapati ramai yang terhibur dengan ciapan berkenaan disamping bersetuju agar makanan bintang peliharaan dapat ‘dirahmahkan’.
“Saya sokong. Makanan kucing sekarang mahal. Terpaksa tukar makanan kucing, tetapi semua murung terus,” ciap Gia.

“Saya pernah cadangkan satu bentuk pelepasan cukai “haiwan kesayangan”. Tidak dapat banyak sikit pun jadilah. Sekurang-kurangnya dapatlah manusia dan haiwan berkongsi rezeki,” komen John.
“Kita yang jual satu jenama popular ini pun rasa serba salah ingin umum yang harga naik,” komen pengguna yang lain pula. – KOSMO! ONLINE


Dewan Rakyat: Segera jelas wang royalti petroleum Kelantan – MP PN
Oleh MOHD RASDAN AHMAD

7 Mac 2023, 5:12 pm
KUALA LUMPUR- Ahli Parlimen Perikatan Nasional (PN) mempersoalkan tindakan kerajaan untuk menyemak pembayaran royalti minyak kepada kerajaan Terengganu dan Kelantan yang sedang dibuat ketika ini.
Ketua Whip PN, Datuk Seri Takiyuddin Hassan berkata, lebih memeningkan apabila sebahagian daripada pembayaran itu akan diambil oleh kerajaan atas alasan untuk program membasmi kemiskinan.
Ketetapan yang dibuat kerajaan bercanggah dengan pendirian pemimpin kerajaan hari ini yang bersetuju supaya royalti minyak diberikan kepada negeri pengeluar minyak pada 2013.
“Saya masih ingat Belanjawan Pakatan Rakyat 2013 mengatakan negeri-negeri ini layak menerima bukan lima peratus tetapi 20 peratus daripada hasil pengeluaran minyak.
“Tetapi tiba-tiba pada hari ini, orang yang sama, pemimpin yang sama, apabila memimpin kerajaan seolah-olah hendak menghapuskan pembayaran lima peratus itu,” katanya dalam sidang media Ahli Parlimen PN di Lobi Parlimen hari ini.
Ahli Parlimen Kota Bharu itu berkata, keputusan tersebut bukan sahaja bertentangan dengan janji Perdana Menteri, Datuk Seri Anwar Ibrahim untuk membayar 20 peratus royalti, malah mengganggu lima peratus royalti sedia ada kononnya untuk mengkaji semula.

Sementara itu Takiyuddin mempersoalkan ketetapan PH dalam mesyuarat Majlis Kewangan Negara yang diadakan pada 7 Jun 2018, untuk memansuhkan program wang ihsan.
Katanya, sehingga kini keputusan tersebut tidak lagi dibatalkan dan mengikat kerajaan untuk membuat pembayaran wang ihsan kepada kerajaan Kelantan.
“Atas dasar itu, kami bersama kerajaan Kelantan dan Terengganu menuntut supaya Kerajaan Pusat menjelaskan tuntutan bayaran tunai petroleum secara terus kepada kerajaan Kelantan,” katanya. – KOSMO! ONLINE


Gempa bumi sederhana di Barat Daya Sumatera
Oleh KOSMO!

7 Mac 2023, 5:55 pm
PETALING JAYA – Satu kejadian gempa bumi berukuran sederhana telah berlaku di Barat Daya Sumatera, Indonesia pada pukul 3.31 petang tadi.
Jabatan Meteorologi Malaysia (MetMalaysia) dalam satu kenyataan berkata, kejadian gempa bermagnitud 5.1 skala Richter itu berlaku di 6.8 darjah Selatan dan 103.7 darjah Timur.
“Gempa bumi kuat itu berlaku 236 kilometer (km) Barat Daya dari Bandar Lampung, Indonesia dengan kedalaman 50 kilometer (KM).
“Bagaimanapun, kejadian gempa itu tidak menyebabkan ancaman tsunami kepada Malaysia,” katanya di sini tadi. – KOSMO! ONLINE


Warga emas lari ikut lelaki Bangladesh semasa tunai umrah
Oleh KOSMO

7 Mac 2023, 5:30 pm
JAKARTA – Seorang warga emas dari Wonosobo, wilayah Jawa Tengah yang melarikan diri bersama lelaki Bangladesh ketika menunaikan umrah akhirnya pulang ke Indonesia, lapor portal berita Okezone.
Wanita dikenali sebagai Murni, 61,  sebelum ini dilaporkan hilang selama sebulan selepas mengikut lelaki berkenaan ketika berada di Arab Saudi.
Pemilik Firdaus Mulia Abadi Tour, Tri Winarto berkata, Murni mengikuti ibadah umrah anjuran syarikatnya pada 1 Februari lalu.
“Sebulan yang lalu, dia mendaftar untuk mengerjakan umrah dengan syarikat kami. Dia berasal dari Wonosobo dan mengikuti pakej umrah selama 11 hari.
Namun pada hari ketiga berada di Tanah Suci, Murni tiba-tiba menghilangkan diri. Selepas memeriksa rakaman sistem televisyen tertutup (CCTV), Murni didapati mengikut seorang lelaki warga Bangladesh.
“Sehingga kami pulang (ke Indonesia) pada 11 Februari lalu, Murni tidak juga muncul. Selaku pengendali, kami berasa keliru,” kata Tri.

Tambahnya, situasi itu membuatkan syarikatnya disenarai hitam dan dikenakan denda oleh kerajaan Arab Saudi kira-kira 250 juta rupiah (RM72,812).
Selepas sebulan bekerjasama dengan pelbagai pihak termasuk keluarga dan kerajaan Arab Saudi, Murni akhirnya berjaya dikesan.
“Selepas kami menemui lelaki Bangladesh tersebut, dia berjanji untuk memulangkan Murni kepada wakil kami di Arab Saudi.
“Akhirnya, Murni pulang ke Indonesia pada Rabu minggu lepas,” jelasnya. – Agensi


Amelia Henderson sangat bencikan perkataan ‘janda’
Oleh MOHD. HAIKAL ISA

7 Mac 2023, 5:33 pm
PETALING JAYA – Pelakon dan pengacara jelita, Amelia Henderson membuat pengakuan terbuka tentang kebenciannya terhadap perkataan janda yang dijadikan label kepada mana-mana wanita yang sudah bercerai.
Amelia atau nama sebenarnya, Amelia Thripura Henderson memaklumkan, perkataan tersebut disifatkannnya kedengaran sangat biadab.
“Saya sangat benci penggunaan perkataan janda sangat-sangat. Boleh kita kurangkan label melibatkan status hubungan kita pada tahun 2023?
“Saya seorang pelakon, model, pengacara, penerbit dan penari dengan pengalaman kerjaya selama 27 tahun.
“Perkataan janda adalah perkataan paling biadab dan sangat tidak menarik untuk melabel siapa diri saya sebenarnya,” kongsinya menerusi satu ciapan dalam Twitter.
Dalam pada itu, pelakon filem Pulau itu menegaskan, bertemu jodoh atau diberi rezeki berkahwin bukanlah satu ‘pencapaian’ dalam kehidupan.

“Perkahwinan adalah satu perkara yang indah tapi, itu bukan satu pencapaian.
“Mana-mana wanita yang memilih untuk tidak berkahwin atau ada pengalaman perkahwinan yang gagal, sama sahaja seperti wanita atau orang lain yang belum bertemu jodoh (berkahwin).
“Jangan sesekali biarkan masyarakat meletakkan tekanan kepada diri kita sekiranya kita belum bersedia untuk mendirikan rumah tangga,” ciapnya lagi.
Sekadar info, Amelia pernah mendirikan rumah tangga dengan figura penting negara, Tunku Datuk Harrunnarrassheed Putra yang merupakan anak kepada  anak kepada Tunku Bendahara Kedah Almarhum Tunku Tan Sri Annuar Al-Haj Ibni Almarhum Sultan Badlishah dan Toh Puan Noor Suzanna pada 14 Ogos 2015.
Namun demikian, Amelia mengaku sudah bercerai pada tahun 2018 dan perkahwinannya tidak dikurniakan sebarang cahaya mata. – KOSMO! ONLINE


Mahkamah: Rayuan Isa Samad hukuman penjara, denda didengar 26 Jun ini
Oleh NUZULSHAM SHAMSUDDIN

7 Mac 2023, 5:50 pm
PUTRAJAYA – Rayuan bekas Pengerusi Felda, Tan Sri Mohd. Isa Abdul Samad terhadap sabitan dan hukuman penjara enam tahun serta denda RM15.45 juta atas sembilan pertuduhan rasuah berkaitan pembelian sebuah hotel di Sarawak, akan didengar di Mahkamah Rayuan di sini pada 26 Jun ini.
Peguam Siti Sarah Khalil yang mewakili Mohd. Isa ketika dihubungi berkata, tarikh itu ditetapkan Timbalan Pendaftar Muhammad Noor Firdaus Rosli pada pengurusan kes selepas pihaknya memohon penangguhan pendengaran rayuan yang sepatutnya berlangsung hari ini.
“Kami mohon penangguhan kerana kami memerlukan masa untuk membalas hujahan pihak pendakwaan,” katanya.
Sementara itu, Timbalan Pendakwa Raya Afzainizam Abdul Aziz ketika dihubungi turut mengesahkan tarikh tersebut.
Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021.
Untuk rekod pada 3 Februari 2021, Mahkamah Tinggi Kuala Lumpur mensabitkan Mohd. Isa, 73, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak, oleh Felda.

Kesalahan itu dilakukan di Tingkat 49, Menara Felda, Platinum Park, No 11, Persiaran KLCC, Kuala Lumpur di antara 21 Julai 2014 dan 11 Disember 2015.
Hakim Datuk Mohd. Nazlan Mohd. Ghazali (kini Hakim Mahkamah Rayuan) menjatuhkan hukuman penjara enam tahun bagi setiap pertuduhan menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.
Bagaimanapun, Mohd. Isa hanya perlu menjalani hukuman penjara enam tahun apabila mahkamah memerintahkan supaya kesemua hukuman penjara itu berjalan serentak.
Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan hingga rayuan selesai. – KOSMO! ONLINE


Penduduk gempar buaya makan buaya
Oleh KOSMO!

7 Mac 2023, 6:00 pm
BANGKOK – Penduduk sebuah kampung di Thailand gempar apabila beratus-ratus buaya yang kelaparan didapati makan sesama sendiri di sebuah ladang ternakan yang terbiar, lapor akhbar Daily Star semalam.
Kira-kira 190 ekor buaya dikurung di dalam kandang berhampiran sebuah kampung di wilayah Songkhla, selatan Thailand di mana pemiliknya menternak buaya untuk menghasilkan produk barangan kulit.
Buaya-buaya itu bagaimanapun terabai selepas pemilik ladang meninggal dunia tahun lalu.
Menurut penduduk, beberapa ekor buaya keluar dari kandang semasa musim hujan dan masuk ke kampung, menyebabkan penduduk ketakutan.
Beberapa ekor buaya mati kelaparan dan sebilangan lagi  mula menyerang dan makan antara satu sama lain.
Menerusi klip video yang dirakam pegawai pejabat perikanan wilayah, buaya yang tidak berjaya melepaskan diri dari kandang mati dengan bangkai mereput terbiar di kolam yang keruh.

Ketika melakukan pemeriksaan pada 27 Februari lalu, pegawai undang-undang Pejabat Perikanan Wilayah Songkhla, Phirat Tangsukcharoenkun mendapati kandang itu dipenuhi  rumput tinggi dan pokok anggur yang menjadi semak.
Phirat berkata, daripada anggaran 190 ekor buaya, jumlahnya berkurangan kepada sekitar 100 ekor.
Phirat menambah bahawa sebuah syarikat swasta di Chonburi telah mengupah pemilik ladang itu untuk menternak buaya sehingga berusia dua tahun sebelum kulit haiwan itu disiat. Akan tetapi, pemilik itu telah meninggal dunia.
Setiausaha Majlis Pertubuhan Pentadbiran Daerah Wat Khanun, Amorn Putkong berkata, pihaknya telah menghubungi syarikat swasta berkenaan untuk menjaga buaya-buaya  berkenaan. – Agensi


MITI bentang lima industri utama jadi tumpuan
Oleh MOHAMAD FAIZAL HASHIM

7 Mac 2023, 6:07 pm
ISKANDAR PUTERI – Kementerian Perdagangan Antarabangsa dan Industri (MITI) akan membentangkan perancangan ekonomi negara yang memberi tumpuan kepada lima industri utama, esok.
Menterinya, Tengku Datuk Seri Zafrul Tengku Abdul Aziz berkata, lima industri yang akan diberikan tumpuan itu ialah industri aeroangkasa, petrokimia, digital, farmaseutikal serta elektrik dan elektronik.
“Industri utama yang disebutkan ini akan diberi tumpuan supaya kita dapat menjana pelaburan yang lebih seterusnya memberi impak kepada Keluaran Dalam Negara Kasar (KDNK).
“Implikasi daripada tumpuan terhadap industri utama ini ialah dari segi peluang pekerjaan dan pendapatan, memperluas ekosistem industri serta menggandakan nilai limpahan kepada ekonomi,” katanya selepas mengadakan lawatan ke GKN Engine Systems Component Repair Sdn. Bhd. di Gelang Patah, di sini hari ini.
Lawatan pihak kementerian bersama agensi di bawahnya, Lembaga Pembangunan Pelaburan Malaysia (MIDA) bagi mengukuhkan hubungan bersama pemain industri selain mengetahui cabaran dan isu yang dihadapi.
Ditanya mengenai jangkaan pakar ekonomi bahawa ekonomi global akan mengalami kelembapan pertumbuhan menjelang separuh kedua tahun ini, Tengku Zafrul memberitahu, kerajaan perlu bersedia dalam menghadapi sebarang kemungkinan.

Beliau berkata, kerajaan memerlukan perancangan ekonomi yang dinamik selain mempunyai pelan jangka panjang yang utuh agar tidak mudah terkesan dengan kelembapan pertumbuhan ekonomi global.
Tambahnya, kerajaan juga perlu cepat untuk mengadaptasi dengan perkembangan ekonomi semasa agar dapat memperoleh limpahan keuntungan daripadanya. – KOSMO! ONLINE


Jadikan pemilihan UMNO paltform untuk bersatu padu – Khaled Nordin
Oleh HARRITH HISHAM

7 Mac 2023, 5:40 pm
PETALING JAYA – Pemilihan UMNO 2023 perlu dijadikan sebagai platform untuk bersatu padu dalam kalangan ahli bagi mengukuhkan parti itu selepas ini.
Naib Presiden UMNO, Datuk Seri Mohamed Khaled Nordin berkata, ahli UMNO juga diingatkan supaya tidak menggunakan pemilihan UMNO untuk memburukkan lagi perpecahan dalam parti.
“Pemilihan UMNO kali ini mesti dijadikan medan untuk menyatu dan bukan untuk memburukkan lagi perpecahan antara kita.
“Kita perlu bersama-sama menguat dan mengukuhkan parti. Jadi gunakanlah hak kita ini dengan cermat, teliti dan bijaksana,” katanya dalam hantaran di Twitter, hari ini.
Sementara itu, pemilihan UMNO kali ini menyaksikan seramai lapan calon Naib Presiden, 95 calon Ahli Majlis Kerja Tertinggi, lapan calon Naib Presiden, dua calon Ketua Wanita, empat calon Ketua Pemuda dan enam calon Ketua Puteri.
Terdahulu, media melaporkan pemilihan UMNO diadakan bermula sejak 1 Februari hingga 18 Mac ini. – KOSMO! ONLINE


Kelak kami juga mampu ketawa seperti kalian di sana – PU Syed
Oleh MOHD. HAIKAL ISA

7 Mac 2023, 5:33 pm
PETALING JAYA – Pendakwah bebas, PU Syed tidak ‘termakan’ dengan ejekan serta cacian peminat fanatik Blackpink apabila kumpulan K-Pop popular itu berjaya melunaskan konsert mereka di Malaysia, Sabtu lalu.
Syed atau nama lengkapnya, Syed Mohd. Bakri Syed Ishak tidak kisah apabila diperlekeh segelintir pihak susulan persembahan yang berlangsung di Stadium Nasional Bukit Jalil itu berlangsung dengan lancar tanpa sebarang gangguan cuaca buruk hujan yang membelenggu beberapa negara utama tanah air.
“Bergelak ketawalah sepuas-puas hati kalian. Kelak kami juga mampu ketawa seperi kalian. Di sana (akhirat).
“Cukup ramai peminat kumpulan K-Pop hantar direct message (dm) ambe (saya) dengan kata-kata ejekan dan caci maki,” coret Syed menerusi media sosialnya.
Terdahulu, Syed memberi perbandingan atau analogi suasana banjir melanda beberapa negeri utama sejak minggu lalu dengan konsert Blackpink yang berlangsung di ibu negara.
Pendakwah itu memanjatkan doa agar ujian banjir dialihkan ke stadium iaitu lokasi konsert Blackpink berlangsung, Sabtu lalu.

“Johor dan Pahang serta Sarawak tengah bersedih asbab banjir. Konsert Blackpink tetap terus dianjurkan.
“Bala bencana hadir silih berganti namun manusia masih lagi seronok menabur maksiat di mana-mana sahaja. Tak terdaya nak halang.
“Hanya berdoa agar banjir dialihkan Allah ke Stadium Nasional Bukit Jalil biar mereka berkonsert dalam banjir,” katanya.
Sabtu lalu, Blackpink mencatat sejarah menjadi antara artis kedua menjayakan konsert dengan paling banyak jumlah penonton yang pernah diadakan di Stadium Nasional, Bukit Jalil selepas penyanyi tersohor negara, Datuk Seri Siti Nurhaliza.
Konsert Siti pada 2004, Fantasia Tour mencatatkan jumlah penonton lebih 70,000 penonton di lokasi yang sama iaitu di Stadium Nasional Bukit Jalil.
Blackpink yang dianggotai empat wanita seksi, Jisoo, Jennie, Rosé serta Lisa hadir ke Malaysia dan berjaya menghimpunkan jumlah penonton seramai 62,000 di lokasi ikonik tersebut bersempena konsert jelajah dunia mereka, Born Pink. – KOSMO! ONLINE


Kerajaan perlu pastikan bekalan asas di PPS mencukupi – Sultan Johor
Oleh KHAIRUL MOHD. ALI

7 Mac 2023, 4:59 pm
JOHOR BAHRU – Kerajaan perlu memastikan bekalan keperluan rakyat khususnya buat mangsa banjir yang ditempatkan di pusat pemindahan sementara (PPS) sentiasa mencukupi dan tidak berlakunya kekurangan.
Sultan Johor, Sultan Ibrahim Sultan Iskandar bertitah agar pihak berkuasa serta jabatan dan agensi berkaitan memastikan bekalan keperluan mangsa banjir sentiasa mencukupi demi kesejahteraan ribuan mangsa terlibat.
“Berikutan keadaan cuaca tidak menentu, saya mahu pihak berkuasa serta semua agensi terlibat sentiasa memastikan barangan keperluan mangsa-mangsa banjir sentiasa mencukupi di PPS.
“Pada masa sama, kepada semua pegawai dan anggota agensi penguatkuasaan yang terlibat dalam operasi banjir sentiasa berhati-hati sewaktu menjalankan tugas anda,” titah baginda selepas berkenan menziarah dan menyantuni mangsa banjir di beberapa PPS di sekitar daerah Batu Pahat, hari ini.
Dalam lawatan tersebut, baginda turut menyampaikan sumbangan menerusi Yayasan Sultan Ibrahim Johor (YSIJ) dengan kerjasama Malaysia Retail Chain Association (MRCA) serta meluangkan masa beramah mesra dan memberikan kata-kata semangat serta meninjau persekitaran PPS.-KOSMO! ONLINE


KPDN rampas 2,662 beg, jam tiruan di Petaling Street
Oleh AZMI NORDIN

7 Mac 2023, 4:45 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) menerusi Op Putra merampas sebanyak 2,662 barang disyaki tiruan dianggarkan bernilai RM570,000 di sekitar Jalan Petaling, di sini, kelmarin.
Serbuan itu dijalankan oleh pegawai dan anggota daripada KPDN Wilayah Persekutuan Kuala Lumpur, Putrajaya dan Selangor dengan kerjasama Polis Diraja Malaysia (PDRM), Jabatan Imigresen Malaysia, Dewan Bandaraya Kuala Lumpur (DBKL) turut menahan dua pemilik stor.
Pengarah KPDN Kuala Lumpur, Ariffin Samsudin berkata, pihaknya menyerbu tujuh stor yang dijadikan tempat penyimpanan barang tiruan terdiri daripada beg, dompet, beg tangan dan jam tangan berjenama.
Katanya, kesemua barangan tersebut telah disita kerana disyaki dipakaikan cap dagangan secara salah di bawah Akta Cap Dagangan 2019.
“Hasil maklumat mendapati kesemua barangan ini dibawa masuk dari luar negara dan kesemua stok ini dijual dipercayai kepada pelancong warga asing yang datang ke Jalan Petaling.
“Kesemua barangan yang disita ini adalah barangan tiruan yang berkualiti tinggi dan dijual dengan harga RM500 sehingga RM4,000 seunit,” katanya dalam sidang akhbar, di Stor KPDN hari ini.

Menurut Ariffin, siasatan juga mendapati sebuah jam tangan tiruan berjenama dijual dengan harga RM750 sehingga RM4,000 dan harga kos sebuah jam tangan adalah RM300 sehingga RM2,000 bergantung kepada kualiti barangan.
Beliau turut menegaskan tiada istilah ‘Petaling Street’ atau Jalan Petaling kebal daripada tindakan undang-undang.
“Kita memberi amaran mana-mana individu atau syarikat supaya tidak melanggar undang-undang sedia ada.
“Siasatan turut dijalankan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001),” ujarnya.
Dalam pada itu, sebanyak 25 kes disiasat membabitkan nilai RM1.2 juta dengan barang sitaan sebanyak 24,537 unit manakala seramai 13 individu ditaha di bawah Ops Jeriji 4.0 berkaitan dengan harta intelek bagi tahun ini.
“Kesemua siasatan berhubung rampasan berkenaan dilakukan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001), Akta Cap Dagangan 2019, Akta Perihal Dagangan 2011 dan Akta Hak Cipta 1987,” ujarnya. – KOSMO! ONLINE